“Mmino wa Ngwedi”

Puku ya Mathomo ya Tlhatlamano ya Kgokagano ka Madi

Amy Blankenship, RK Melton

Translator: Matlakala Kganyago

Tokelo ya Ngwalollo © 2012 Amy Blankenship

Phetolo ya Bobedi e Phatlaladitšwe ke TekTime

Ditokelo ka moka di beetšwe thoko.

Matsentšhagae

Lešoka la Bosetšhaba la Angels ke legae la dikatse tša naga tša kotsi le mangau a go tšwa ntle ao a ebelago lešokeng le legolo. Ka dinako tše dingwe, mašegong a go bonagala, dipalopalo tša tšona di gola lebakanyana bjalo ka ge mo LA diphoofolo, goba bafetogi ka mo batho ba kgale ba di tsebago ka gona, di ebela nageng ya lešoka magareng ga batswala ba tšona ba kgole. Mo mašegong ao ke mo diphoofolo tša nnete di khutago ka digotlong tša tšona mola dibata tša metsesetoropong di hlasela lefelo la tšona go di tsoma lebaka le letelele, goba ka ditiragalo tše sa tlwaelegago, di elwa dintwa tšeo di ka se lwego lefelong la batho.

Ga go selo sa go tšhoša go swana le ntwa ya bafetogi, ge o mongwe wa tšona a ka gobala, di ba kotsi kudu go batho go no swana le diphoofolo tša bo tšona. Go šireletša batho bao di dulago magareng a bona, dikgakgano tša bafetogi, ge go kgonega, di dirwa ka mehla kgole le batho bao gomme lefelo le lekaonekaone ke kua garegare ga lefelo la go tsoma la setlogo la tšona.

Bošegong bjo lešoka le be le homotše kudu ge beng ba babedi ba tlelapo ye kgolokgolo ka mo motseseropong ba tsena nageng yeo e sa kgwathwago, ba tšola diaparo mekokotlong ya bona gore sebata sa ka gare se sepele ka tokologo.

Bošegong bjo ba be ba tsoma lebitla la vamphaya yeo e ka ba bolayago bobedi.

Ka mo garegare ga lešoka mo batho ba ka se ba kwego, Malachi, moetapele wa sehlopha se sennyane sa mangau, a fofela leswiswing go ya lenabeng la gagwe… monna yo a bego a sa swanela go mo tshepa le gatee go feta mogwera wa gagwe. Tebanya ya gagwe e be e le mofetogi wo mongwe, yena yo madi a katse ya nageng a sepelago le megalatšhika ya gagwe, Nathaniel Wilder… modirišanimmogo wa gagwe mo mengwageng ye 30 ya go feta.

Malachi o ile a tšwelela lebaleng gomme a hwetša Nathaniel a eme fao a mo letile ka sebopego sa motho. Ge a tšea dikgato tše mmalwa go ya pele, go be go swana le go sepela go tloga go sebopego se sengwe go ya go se sengwe ge Malachi a boela morago go sebopego sa gagwe sa motho. Bobedi bja bona ba be ba le bogale go sena taba gore ba boetše go sebopego sefe. Bjalo ka batho e be e le boramabelo ka mešifa ya go tia ka tlase ga letlalo le boreledi. Bafetogi ba tšofala ka go nanya gomme banna bao ka bobedi ba bonala ba na le mengwaga ye 30 le ge e le gore ba šetše ba fihla go mengwaga ye 50.

Nkabe se e be e le mobi wa Hollywood, go be go tla tšea metsotso ye mmalwa gore ba fetoge kudu, efela seo e be e le nnete gomme go be go se dintatauwane tša go kgahliša lefelong le. Lepono ga se selo go mofetogi gomme ngwedi o be o kganya bjalo ka lebone la bogale ka gare ga maru a ledimo ka godimo ga bona.

Ga se go swanele go fihla fa,” Nathaniel a realo, ge a tsepeletše fase a leka go bolela le mogwera wa gagwe ka seo. “Ntheeletše! E be e le mengwaga ye masometharo ya go feta gomme dilo di fetogile… ke fetogile.”

“Mengwaga ye masometharo ya go tlala ka maaka!” Malachi a rora, lentšu la gagwe le kwagala mo lefelong leo. Tebelelo ya gagwe e lotola lefelo leo a bolokile Kane gomme a kwa go hlabahlaba ga mušimeetse go tlala ka mahlong a gagwe. “Ka lebaka la gago, Ke kgokagantše Kane le ditšhila… ka lebaka la gago ke mo tlogetše mengwaga ye masometharo!”

“Nka se go dumelele go mo epolla, Malachi! O tseba seo se tla go hlagelago ge o ka dira bjalo,” Nathaniel a bogela ka letšhogonyana ge Malachi a lebelela lebitla la monna yo e bego ele mogwera wa gagwe wa potego. O be a sa kwešiše seo le gatee. Kane ke vamphaya gape ya kotsi.

Kane gape e be e le o mongwe wa dilo tše pedi tšeo di emego tseleng ya bodirišanimmogo bjo hlamegago magareng ga dikatse tša naga… Kane le mosadi wa Malachi yo mobotse, wa go se tshepagale, gape wa go se botege Carlotta. Nathaniel o mo ratile pele. O be a sa nyake gore go felele ka tsela ye. Mafelelong, Nathaniel o ile a rarolla bothata ka lebaka la mona… a bolaya nonyana tše pedi ka leswika le tee.

“E be e le mogwera wa ka gomme ga senke a ntahletše! O kare ke wena yo a nkekilego!” Malachi o ile a bušetša morago dikeledi tša pefelo, ge a fihlelela lengina leo a leaperego; lengina la Kane. O dirile eng? Ge a hwetša Kane a khunametše mosadi wa gagwe wa go hlokofala, o ile a emanyana ka go hlakahlakana, go fihlela ge Nathaniel a kgonthiša gore Kane ke mmolai.

O hlokofaletše gona fa tšhemong ye, ka fao a nagana gore go maleba go kgokaganya Kane le naga ye… mabung ona ao. O ile a utswa gape puku ya maleatlana ya Kane gomme a e diriša kgahlanong le yena go itefeletša.

Ee, Nathaniel o bolela nnete ka selo se tee. Bontši bja divamphaya ke ba babe, efela gona le maarogi a mmalwa gomme Kane ke o mongwe wa bona. Ga go se sebe sa go feta seo a se dirilego. Maleatlana ao a ka bušetšwa morago ke molekani wa semoya wa Kane fela.

Malachi o ile a nagana gore ke tshegišo ka nako yeo ka gobane Kane ke kgale a phela gomme ga senke a kopana le molekani wa gagwe wa semoya. Kgale, yena le Kane ba be ba hlwela ba dira metlae ya gore basadi bao ba ka se tsoge ba belegwe. Monagano wa gagwe wa gopola tša morago ka myemyelo ya Kane ge a re, ‘modimo o swanetše go ba le tshegišo ka go bopa mosadi yo a tla swanelago ke go emela mathaithai a gagwe.’

“Ke kgale a le fao lebaka le letelele.” Nathaniel a mo lemoša. “Ka mohuta wa kganyogo ya madi le bogaswi tšeo di mo kitimišago… ge o ka lokolla Kane gabjale, o ile go re bolaya.”

Hlogo ya Malachi e ile ya retologa ka pefelo gomme a lebelela Nathaniel. “O tla swanelwa ke go bolaya nna fela ka gobane wena o tla be o šetše o hwile.”

Ka matšhošetši a filwego, banna ba babedi ba boela gape go dibopego tša diphoofolo tša bona.

*****

Mo mollwaneng wa lefelo la kampa la kgauswi le lešoka la diphoofolo tša naga Tabatha King, goba Tabby bjalo ka ge bohle ba mmitša bjalo, o dutše ditepising mo setulong se segolo sa go kampa sa batswadi ba gagwe a lebeletše dinaledi tšeo di tšwelelago ka gare ga maru a makoto. O ile a pikitla mahlo a gagwe le go thabišwa ke gore mafelelong pula e khutše.

Ke lekga la mathomo a eba kampeng gomme sa mafelelo seo a nyakago go se dira ke go kotopana ka gare ga RV. O be a thabetše leeto leo kudu gomme a thaba le go feta ge ba mo dumelela go tla le mpšanyana ya lapa Srappy. O ile a ba kgopela lebaka le letelele, efela ka morago ga go tshepiša gore o tla hlokomela mogwera o monnyane wa gagwe wa potego, mpšanyana ya seYorkie, batswadi ba gagwe ba ile ba mo dumelela.

Scrappy gabjale e be e goba leswiswing, e dikologa thapo ye ba e kgokeletšego go yona, e nyaka go kitimiša meriti yeo e gogilego šedi ya yona. Mosetsana yo monnyane o ile a tšhoga ge ka bjako Scrappy e kgaola thapo gomme ya tšhaba. O ile a emelela ditepising tša tšhipi ge mpšanyana e kitimela lešobeng le lennyane la legora leo le aroganyago lefelo la kampa le lešoka la diphoofolo.

“Scrappy aowa!” Tabby a goeletša gomme a kitima ka morago ga mpša. Batswadi ba gagwe ba be ba mo tshepile gore a ka se e timetše. A ema legoreng, a gogela moya teng mola a lebeletše ka leswiswing la dihlare. “Ga se nna lefšega.” A loma pounama ya ka tlase ka phegelelo pele a kwatama ka dikhuru go lekola lešoba.

Ka morago ga go gopa gannyane ga mmalwa fao, o ile a ipitlaganya lešobeng leo la legora gomme a kitima ka mehlareng a latela modumo wa go goba kua kgole. “O ile go ntsentšha mathateng,” a hebahebetša ka bogale, gomme a thoma go thwantšha leleme la gagwe ka go tseba gore mpšanyana gantši e a tla ge ekwa modumo woo.

“Tabby, o gokae?”

Ka morago ga gagwe, Tabatha a kwa mmagwe a mmitša efela o be a na le phegelelo ya go hwetša mpša ya gagwe go e bušetša morago kampeng. Scrappy ke mpša ya gagwe gomme o swanetše go e hlokomela. Ka fao go ena le gore a arabe mmagwe goba go bitša mpša, a homola le go latela modumo wa go gobela godimo wa Scrabby.

E se kgale Tabatha a swanelwa ke go ema motsotwana le go goga moya. O ile a ithekga ka mohlare gomme a bea diatla tša gagwe dikhurung tša ditšhila, a hema le go theeletša medumo ya lešoka. Ke kgale a nyaka go ema ka gare ga mehlare le go no theeletša go swana le ka fao maIndia a dirago mo go dimobi tša TV.

Maru a pula ao a bego a phatlaletše lebakanyana la go feta a ile a boa gomme lesedi la ngwedi wa go kganya la timelela ka bjako. Mahlo a gagwe a tomoga ge a lemoga gore ga a kgone go bona mabone a lefelong la kampa le gatee.

A tšea kgato ka tlhokomelo ya go ya pele, a lebelela gohle ka makalo efela seo a se bonego ka moka ke leswiswi, le dikutu tša mehlare tša go se bonale gabotse, le meriti ye meso gape. A tsitsila ge se sengwe se rora kua kgole ka morago ga gagwe. A akanya gore ga a rate lehlakore leo, a kitima ntle le go lebelela morago

Ka morago ga nako ye telele, a kwa Scrabby e goba gape gomme a kitimela lehlakoreng leo ka tshepo ya gore seo se bego se rora ka nako ye se be se sa mo kitimiše. A kwa go rora go gongwe efela ka nako ye go be go etšwa go gongwe ka pele ga gagwe

A gatelela dikgato tša dinao mobung, o lekile go emiša go redimoga efela mabu a be a apešitšwe ke mahlare a go redimoša le maraga go tšwa puleng. Go ena le gore a eme, a redimogela pele ka lehlakoreng la gagwe pele a wela ka moeding.

O ile a felelwa ke moya gannyane ge mmele wa gagwe o thula mohlare wa go wa gomme wa emiša go redimoga ga gagwe. Sa mathomo seo a se lemogilego ka morago ga go goga moya ke gore Scrabby ga e sa goba le gatee. A kwa go rora gape gomme a thoma go namelela mmotong ge a ekwa go bobola ka boleta. A abulela godimo ka dikhuru tša gagwe, a hlodimela ka kutu ya mohlare gomme a bona lefelo la go se be le selo mo lesedi la ngwedi le kganyetšago thwii mo tlase.

Gona fao mo gare go dutše Scrappy, e tswinya o kare e sa tšo longwa ke mpša ye nngwe tlase kua mmileng wa kua gae. Mpšanyana e be e patlame ka mpa mo fase gomme e abula ka santhago. Mahlo a gagwe a matalalerata a tomoga ge a bona lebaka la seo. Diphoofolo tše pedi di be di batamelana ka go nanya mo lefelong leo gomme Scrabby a le garegare ga tšona.

“Dummy,” Tabby a hebahebetša ka boleta.

O ile a lemoga diphoofolo go tšwa diswantšhong tšeo tatagwe a mo laeditšego tšona pele ba tšea leeto. Ye nngwe e be e le katse ya naga gomme ye nngwe a e lemoga go tšwa telebišeneng… lengau. O be a rata go bogela dipontšho tša diphoofolo gomme o be a sa di tšhabe go swana le mmagwe ge diphoofolo mo TV di leka go hlaselana. Efela seo se fapane… ke nnete gape go tšhoša gannyane.

Ke dikatse tšeo di ka go jago, gape ke tše dikgolo. Diphoofolo tša mosepelo o mobotse di a dikologana di rora ka garegare ga megolo ya tšona gomme mahlo a tšona a kganya bjalo ka dimetale tša gauta. Modumo wa go garola letswalo o kwagala moyeng, o fokela go Tabetha ge a tšwela pele go di bogela ka makalo ya letšhogonyana.

“Etla Scrappy,” a hebahebetša, a holofela gore dikatse tše dikgolo di ka se mo kwe. “Etla mono pele ye nngwe ya tšona e go gata.” O be a nyaka go re ‘go goja’ efela o be a sa nyake go tšhoša mpšanyana go feta fa.

Ka bjalo dikatse tša goeletša le go dira gore Tabatha a thibe ditsebe tša gagwe ka magoswi a gagwe ka gobane modumo o le o mogolo le go tšhoša. Tša kitima ka lebelo go selaganya lefelo leo, le go dira gore Scrabby e hunyetše mosela wa yona magareng ga maoto a yona gomme ya tswinya ka letšhogo.

Ka go bona mpšanyana ye tšhogilego, Tabatha o ile a fologa mohlare gomme a kitimela go Scrappy ka lebelo ka mo a ka kgonago. a khupetša mmejana wa yona ka bjako ka wa gagwe ge diphoofolo di fofela godimo le go thulana moyeng ka godimo ga hlogo ya gagwe thwii.

“Hle le se gobatše mpša ya ka!” a goeletša.

A goeletša gape ge marofa a bogale a ngwapa letsogo la gagwe gomme a mangwe a ngwapa mokokotlo wa gagwe. Dikatse tša wela fase ka morago ga gagwe thwii ka modumo wa go lla ga marapo, di rora le go goeletšana. O ile a dula fao a khupeditše Scrappy, yeo e bego e thuthumela le go lla ka boleta, a sa nyake go lebelela diphoofolo tše lwago dikgato tše mmalwa ka morago ga gagwe.

Tabatha o be a tšhaba go šikinyega gomme a itshwareletša ka mpša ka go tia ka mo a ka kgonago. Mahlo a gagwe a tswaletšwe ka go tia gomme a thoma go hebahebetša go Scrappy gore e kitime go yo nyaka thušo, ge ye nngwe ya dikatse e ka mo swara. Se sengwe sa go thapa gape sa borutho sa šašetša mokokotlong wa gagwe efela a se šikinyege le gatee. Mafelelong, ntwa ya emišwa gomme a leka go lebelela ka thoko ga legetla la gagwe.

A thoma go thuthumela le go lla ge a bona banna ba babedi ba robetše ka morago ga gagwe ba thankgetše ka madi gohle. Tabatha a emelela ka dikhuru ka go nanya le Scrappy e le ka matsogong a gagwe gomme a thoma go katakata. Naa katse ya naga le lengau di ile kae? Naa di hlasetše banna bao babedi gomme tša tšhaba? Goreng banna bao ba sa apara diaparo?

Nathaniel a bula mahlo a gagwe gomme a mo ntšhetša meno a bogale kudu.

Tabatha o ile a katakatela morago gomme a nyaka go wa efela a ema gabotse gape. Scrappy ya tswinya gape ge monna yo a rora a ekišetša modumo wa katse ya naga gomme ya leka go lwa go tšwa ka matsogong a Tabby. E ile ya kitimela ka lešokeng e goba ka letšhogo.

Malachi o ile a ikgoga gannyane ge madi a etšwa kgareng ya gagwe. O ile a bula molomo wa gagwe gomme a rora ka lentšu le tee go mosetsana.

“Kitima!” lentšu la gagwe le feletše ka kgoeletšo ya go hlaba tsebe ya lengau.

Tabatha ga senke a nagane gabedi ka go obamela seo. O ile a kgopela ka dinaong gomme a kitima go tloga lefelong leo ntle le go lebelela morago. O be a sena taba gore o lebile kae; efela go tloga go monna yola wa go tšhoša wa go tlala ka madi.

*****

“Ke a leboga gomme se ke ditaba tša selegae. Bošegong bjo balapa la selegae ba na le lebaka la go keteka. Morwedi wa bona, Tabatha, o hweditšwe mafelelong a ebela ka gare ga Lešoka la Bosetšhaba la Angels ka morago ga go timela matšatši a mararo a go feta go tšwa lefelong la kampa kgauswi le Letsha la Crystal go nyaka mpša ya lapa. Gabotstbotse mpša e ile ya ikgokolla thapong ya yona gomme ya kitimela ka lešokeng. Mosetsana wa mengwaga ye šupa ka mafolofolo o ile a kitimiša mpša gomme ba se mo hwetše go fihlela mesong ye. Ka go hloka mahlatse, mpša ga se e hwetšwe le yena. Go ya ka bahlankedi o amogetšwe Bookelong bja Setšhaba go hwetša kalafo ya letšhogo, ka mo go lego o phologile go tlhaselo ya katse ya naga. Tabatha yo monnyane o tšwetše pele go botša marentšara a lešoka ka ga banna ba babedi ba go gobala ka lešokeng efela ka morago ga go ba tsoma ka go tsenelela lefelong leo la dimaele tša dikwere tše sekete, ga go seo ba se hweditšego. Re tla le botša tše dingwe ka moragonyana ga iri.”

Kgaolo ya 1

Morago ga mengwaga ye 10 …

Mmino wa lešata o lla ka morethetho ka tlelapong, leswao la yona la neon le lephepole le legolo le fetoša mebala ka go latelelana le mošito. Lesedi le laetša go kganya ga go tšhoša moagong go seleganya mmila. Tlhakeng ya moago, monna yo mokopana, wa meriri ye mesehla ya go taga o eme ka leoto le tee le ithekgile mo murumong. A khunamela pele, ka seku se le go khurung ya gagwe yeo a e kobilego, mola a fola sekerete.

Kane Tripp a sekamiša hlogo ya gagwe gannyane gomme a sepetša seatla sa gagwe ka meriring ye mekopana ya go emela godimo. O hloile go e kota, go lahlegelwa ke botelele bja yona. O sa gopola go kwagala ga yona ga silica a phophola mokokotlo wa gagwe kua tlase. A emišetša sekerete dipounameng tša gagwe, a se gogela ka teng go tsenelela a tseba gore o lahlegetšwe ke dilo tše dintši, go swana le disekerete tšeo a bego a tlwaetše go di fola pele a bolokwa a phela gomme a tlogelwa bahung.

Mengwaga ye masomenne ye metelele o ile a swarwa ke Malachi a sa itebetše, moetapele wa sehlopha se sennyane sa mangau, gomme a latofatšwa ka go bolaya molekani wa mofetogi. Pele ga bošego bjo, Kane o be a na le kwano ye botse le mangau, le moetapele wa bona e be e le yo mongwe wa bagwera ba gagwe ba potego. Dipounama tša Kane di ile tša sesefala ka kgopolo yeo. Malachi o ile a mo sekiša, ahlola, le go mo otla ka lebaka la tlhohleletšo ya pefelo.

A diriša maleatlana a go tšwa pukung yeo Kane a bego a nagana gore o e utile ka tlhokomelo, Malachi o ile a mo kgoka ka thogako, a sa kgone go šikinyega goba go bolela… a sa kgone gape le go itšhireletša. Gomme a tloša lengina le leswika la madi leo le fago tokologo ya go sepela mosegare. Leswika la madi leo pele le bego e le la vamphaya ya mathomo, Syn.

Kane o kile a botšiša gore go tla bjang gore go be le ya mathomo gomme karabo ya mo makatša.

Syn o tlile lefaseng le a nnoši, a gobetše le go swarwa ke tlala. Lesogana la mo hwetša gomme ka lebaka la tlala, Syn a tšea madi a gagwe. Vamphaya ya lemoga ka pela gore batho ba lefase le ke dibopiwa tše bokoa, gomme semoya sa bona se a ba tlogela ge ba ka abelana ka madi, ka kholofelo ya go bopa lapa la mo planeteng ye. Efela ge meoya ya bona e tlogile, ga ba sa na mohola go yena gomme ba fetoga dintatauwane.

Mo bophelong bja gagwe bja go se fele, Syn o hweditše batho ba mohuta woo ba bararo bao ba šalago le semeoya sa bona… ya ba bana ba gagwe. Phapano ye tee fela ke gore ge ba fetošitšwe, letšatši le a ba tšhuma… la ba tlogela le bana ba bobona ba dintatauwane go khuta mahlaseding a mosegare. Ga senke go be le bothata planeteng ya Syn ka lebaka la leswika la madi.

Mapanta a letsogong a makoto ao Syn a bego a apare a tšwa lefaseng la gagwe gomme a dirilwe ka Leswika la Madi, Tšhipi ya karolo ya mapanta a letsogong, o ile a akanyetša ka palamonwaneng, pheteng, le lengineng le tee. Kane gape a fihlelela le go kgoma lengina leo a le aperego.

Mo leswika la madi le bego le mo fa bophelo bja tlwaelo bja magareng… e bile puku ya Syn ya maleatlana yeo e bilego phuhlamišo ya Kane. Syn o e tlogeletše bakgethiwa ba gagwe go le diriša ka bohlale mola a robetše. Ka gare ga yona go be go le maleatlana a go tšhoša, tsela ya go kokobetša bana ba go hloka meoya ge ba eba kotsi go batho.

Ge maleatlana a go tšhoša a dirišwa go yena, Kane o be a lebeletše ka mahlo a maso, a go se ponye ge mogwera wa gagwe wa kgale a mo tšhela ka garafo ya mabu godimo ga hlogo ya gagwe. Sa mafelelo seo a se gopolago ke lefaufau la go tlala dinaledi ka godimo ga lešoka la mehlare.

Leswiswi le be le mo tlaletše gomme go homotše kudu. Maleatlana a mo kgokile efela o be a kgona go kwa dilo ka lefaseng di redimoga ka godimo ga gagwe. Dibopiwa tše dinnyanennyane, tša go phela tšeo di bego di efoga goja letlalo la gagwe la go se hwe efela ka go se tsebe di tshwenya moya wa gagwe.

Ge nako e feta, o be a nagana gore ka nnete o a gafa, gomme a thoma go kwa mantšu kgafetšakgafetša… mantšu. A be a amogelega go yena ka kgolegong ya gagwe gomme o be a duma go kwa a mantši.

Ka dinako tše dingwe o be a ekwa malapa ka botlalo, gomme ka dinako tše dingwe a ekwa ba bagolo fela. Ka dinako tše dingwe o be a leka go lwantšha maleatlana, go nyaka thušo goba go ba le ba bangwe. Maleatlana a ile a mo swarelela, a mo dira gore a hloke maatla. O be a tseba maleatlana a… o be a diriša go dintatauwane. E be e le maleatlana a marangrang kudu ao a nyakago madi a yo o mo ratago go mo lokolla. Maleatlana a lerato a maatla ao molekani wa semoya wa motšwasehlabelo a ka robago.

Gantši a be a šoma go divamphaya tša go hloka semoya ka gobane o swanelwa ke go ba le semoya go bitša molekani wa semoya. O ile a diriša maleatlana go feta gatee go thuša lefase go fediša polao ye ya setemone ya bana ba motho bao ba sa tsebego selo efela tumo ya madi.

Kane o ile a sega ka kgegeo ka kgopolo yeo e mo šetšego morago ya go tseba gore go fedile ka yena… ka gobane ga a na molekani wa semoya. Efela, ga senke a kopana le motho wa mohuta wo. Gomme ge eba o na le yena, gona ga go kgonagalo ya gore a ka no tšwelela lebitleng la gagwe mola a etšwa madi. Malachi o be a kwele bohloko kudu… o be a rata mosadi wa gagwe kudu ka fao a nyaka Kane a tseba botebo bja lerato la mohuta woo le go le duma.

O be a tloga a le duma. Makga a mantši o be a rothiša meokgo, a kgopela sengwe le sengwe seo modimo a ka mo theeletšago, go mo tlišetša molekani wa gagwe wa semoya gore a lokologe. Ge eba o bolaile mosadi wa mogwera wa gagwe ka nnete, gona e be e tla ba kotlo ya toka. Efela o be a se na molato go bosenyi bjo.

Bošego bjo bongwe, ka morago ga lebaka le letelele a lahlegetšwe ke tshepo … a kwa seo. Modumo wa moswananoši wa go rora ga Malachi wa tšwelela go polelonoši ya ka gare ga gagwe, wa latelwa ke go goa ga sephoofolo go gongwe ka pefelo. Gomme ka makalo, a kwa lentšu la mosetsana yo monnyane ka godimo ga gagwe thwii a ba kgalema gore ba se bolaye mpšanyana ya gagwe.

Modumo wa lentšu la gagwe le lennyane, la go tšhoga la roba se sengwe ka gare ga gagwe, gwa mo dira gore a dume go lokologa, gore a kgone go mo šireletša go sebata bošegong.

‘Malachi a ka se gobatše mpšanyana ya gago ngwana o monnyane,’ Kane a hebahebetša ka monaganong.

E be e le nnete. Malachi a ka se gobatše motho ge feela ba ka mo senyetša kudu ka tsela ye nngwe… kudukudu ge e le ngwana. Ka go tseba gore mogwera wa gagwe o go gongwe ka godimo ga gagwe, Kane a kwa lehlasetšana la bophelo le boa go yena. O ile a befelwa kudu ge mosetsana a goeletša gape gomme a kwa se sengwe se wela mo fase ka maatla. Madi… a nkgelela madi a maswa a tšhologilego a nwelela ka gare ga mobu wo boleta a etla go yena.

E be ele sa go amogelega seo a ilego a kopana naso. Monkgo wa tsena monaganong wa gagwe gomme wa nyaka go mo romela go bogodimo bjo bogolo bja go gafa, a tseba gore a ka se fihlelele seo. O be a le bokoa kudu ka go fetša nako ye ntši a senke a nwe le lerothodi la meetse… a kgalega go hwa efela a se hwe. Ke mo a kwelego wo mongwe wa menwana ya gagwe o šikinyega.

Kane a lebiša šedi ye kgolo go seo gomme a beakanya seo se bego se šetše monaganong wa gagwe go leka go šikinyega. A kwa matšatši a feta, a bala ka phišo yeo a e kwago ka mabung ka godimo ga gagwe. Monkgo wa madi o mo dikologile bjale, o mo iša pele. Mafelelong, a kgona go diriša matsogo a gagwe ka go nanya gomme a thoma tshepedišo ya go nanya ya go ikepolla ka lebitleng la gagwe.

Matšatši a mantši a fetile gomme ge seatla sa gagwe se tšwelela ka bogodimong, o ile a lla ka meokgo ya lethabo ka nnete. A ikgogela ka ntle ga ditšhila, Kane a bula mahlo a gagwe gomme a lebelela godimo, a sega bjalo ka segaswi ge a bona lefaufau la go fifala le dinaledi ka godimo ga hlogo ya gagwe. Ge a lebelela fase mabung, a lemoga lerathana la lešela leo le nago le marothodi a madi a go oma godimo ga lona. A le topa, a le iša nkong ya gagwe a gogela monkgo wa madi ka teng ao a mo lokolotšego.

A swara segopotšo sa mophološi wa gagwe a se kgwahlišitše ka letsweleng la gagwe, o ile a gogela mmele wa gagwe ka moka ka ntle ga mabu. Malachi le mofetogi yo a bolailego mosadi wa lengau ka nnete o bolokilwe dikgatong tše mmalwa go tloga lebitleng la gagwe.

Ge a lebelela go ba feta go ya lešokeng, o be a tseba gore mosetsana ke kgale a sepetše efela Kane o ile a ba le bonnete bja gore ngwana yo ke molekani wa gagwe wa semoya. Ke mang yo a ka kgonago go roba maleatlana ao Malachi a beilego go yena?

Ka ge a be a sa fokola go ka tsoma mosetsana, Kane a abulela go Malachi, a nyaka go kgoma lerama la monna. Ge a retollela sefahlego sa gagwe go yena, mohemo wa Kane wa mo tlogela a gakanegile. Malachi o be a apere lengina la leswika la madi. Lengina la gagwe!

Ka pejana gape ka pefelo le ka mosepelo wa lebelo wa go se lemogege, Kane a emelela a swere lengina ka letsweleng la gagwe. A lebelela Nathaniel, monna yo a mo tsentšego kotsing. Kane a kgoboketša leswiswi go mo dikologa bjalo ka klouku gomme a timelela leswiswing.

Kane a ntšhetša moya ntle le go bogela mmuši o nyamelela moyeng, o dira manyokenyoke ka pele ga gagwe pele o timelela moyeng. O feditše mengwaga ye lesome a tloga nageng ye nngwe a eya go ye nngwe, kontinente ka kontinente, a ithuta tšohle tšeo di mo lahlegetšego ka lebaka la kotlo ya kgolego ya mengwageng ye masometharo ya gagwe.

O tla aga maatla a gagwe a go mo thuša, a thoma ka mpšanyana ye tšhweu ya seYorkie yeo a e hweditšego e thothomela ka gare ga mošoba wa mohlare ka lešokeng leo. E be e le seruiwaratwa sa motho yo mongwe gomme o be a ithogaka go dira selo se bjalo, efela nyakego ya go e fepa e be e le maatla go feta letswalo la gagwe ka nako ye.

Ka morago ga go e fepa a lemoga gore mpšanyana ke ya ngwana yola a mo lokolotšego. A kwa lehlasetšana la bophelo le sa le ka gare ga gagwe, a dira selo sa go makatša kudu. A loma lenakaila la gagwe, Kane a gapeletša marothodi a mmalwa go wela lelemeng la yona le lepinki gomme a robatša mpšanyana mabung a ipotšiša gore o be a dira eng. Seo se ka se tsoge se šomile… se ka šoma?

O mo phološitše gabedi gomme ga a tsebe seo. Kgopolo ya lentšu la go tšhoga le sa na le maatla a go mo phafoša borokong bjo bogolo. O duma gore nkabe a mmone… gannyane fela go sepelelana le lentšu leo le mo hlobaetšago.

A fihlelela ka mokotleng wa gagwe, a ntšha kholoro ye nnyane gomme a lebelela theke ya go bopega bjalo ka lerapo go yona. O tsebile sefane sa lapa efela aterese mo go yona e be e se sa šoma… ke ya mengwagangwaga. Mola mafelelong a ithutile go šoma ka khomputha, o ile a tsoma efela batswadi ba mosetsana ba be ba hlokofetše gomme ntlo e rekišitšwe. Morwedi, yo a nago le nnete ya gore ke yena a mo lokolotšego, o timeletše bjalo ka nalete bjanyeng.

Kane o ile a lahlela sekerete sa gagwe leotong la nngele gomme a se tima ka go se gata. Ge a boela Los Angeles, o ile a boela tlelapong yela Malachi a kilego a dula go yona le go e sepetša, efela a hwetša gore e rekišitšwe gomme bana ba gagwe ba hudugetše go aterese ye nngwe. Lefelo le leswa e be e se selo eupša e le ntlo ya bobolokelo ya go hlokomologwa, efela mangau a e mpshafaditše e se kgale le go e fetoša tlelapo ya bošego go swanela dinako. Bana ba Malachi gabjale ba sepetša lefelo leo.

O ile a šikinya hlogo a ipotšiša gore ke ka lebaka la eng Malachi a nyetše gape ka ge a tseba ka mo a bego a rata mosadi wa gagwe wa pele. E be e le molekani wa gagwe wa semoya le ge bafetogi ba tsebega ka go rata tša thobalano, ge ba ka kopana le molekani wa bona wa semoya go be go sa kgonege go rata yo mongwe.

Ge Kane a nyakišiša seo, a lemoga gore mosadi wa Malachi yo moswa o mmelegetše bana ba bane gomme a hlokofala ge a belega morwa wa bona o monnyane Nick.

Malachi o hwile bošego bjola a kwelego go rora ka tlase ga mabu, efela Kane o sa kwa nyakego ya tefeletšo e mo ja ka gare. Bontši bja divamphaya di belegwa go tšwa leswiswing gomme mogongwe Syn o be a phošitše ka ga yena ka ge a fapana le bana babo ba babe. Mogongwe ka go lahlegelwa ke monagano wa gagwe mengwaga ye masometharo ya tlaišego e mo sentše kudu gomme gabjale ga a fapane le bona. Monagano wa gagwe o sa le lefelong la go fifala mo Malachi a mmeilego.

Go ya ka mo Kane a lego, ke mangau ao a gogilego madi a gagwe pele. Bjalo o tlile go ba leboga ka tsela ye nngwe… go morafe ka moka wa bafetogi, go thoma ka bana ba Malachi. Joo, a ka se eme fao fela. Sa go latela e tla ba bana ba mofetogi wa go mo tsenya kotsing… Nathaniel Wilder.

Go bopa balatedi ba go mo abela madi go be go se bothata. Kane o sa makaditšwe ke tiragalo ya Goth ya ka tlase ga mabu ka gare ga motsesetoropo. Bontši bo lorile fela ba eba seo e lego sona, vamphaya wa nnete e sego sekamotho sa Goth.

Seo a ilego a se dira ke go fetoša o tee, gomme ka morago a tlogela tlhokego ya semoya e le ka tlase ga taolo ya gagwe. O kgethile yo mongwe wa kotsi kudu sehlopheng, yo a bonalago a šetše a lahlegetšwe ke semoya sa gagwe go ya leswiswing. Raven, wa sekebekwa, yo a bego a le kgauswi le go gafa bjalo ka motho. molahlwa wa Goth, yo a nago le takatšo ya madi le pele a eba le nyakego ya nnete ya ona.

Raven ke motho a nnoši yo Kane a ilego a mmotša ka go hlanamelwa ke bafetogi ba mo latofatša ka maaka gomme ba mmoloka a phela. Ga a tsebe gore ke ka lebaka la eng a boditše Raven... go jewa ke bodutu mogongwe.

Kane o ile a lokolla sekebekwa seo go ya motsesetoropong. Raven o be a befeletše lefase le pele a ka tswalwa leswa bjalo ka ngwana wa bošego gomme gabjale Kane o mo file mo a ka ntšhetšago pefelo ya gagwe gona. Raven o tšere seo a se rwala magetleng a gagwe go lefeletša ka leina la Kane gomme vamphaya yeo ya go hloka semoya ya diriša mabokgoni a yona a maswa ka mo a kgonago.

Ga senke a tshwenyege ka go leka go bolela le Raven go tlogela seo ka gore seo se be se swanela kudu maano a gagwe a go beakanyetša phuhlamo ya lapa la Malachi. Goreng a ka šireletša bafetogi go Raven? Se segolo se a se boditšego mošemane ke gore ga a ke a bolaya batho go iphepa, gape ga a ke a nyaka go dira tshenyo le gatee, ge a sa nyake go dira seo. Ga se molato wa gagwe gore Raven a kgethile go bolaya.

Lekga la mathomo leo Raven a bolailego ke nako e tee fela mo Kane a ilego a tsena gare, a swara mošemane pele a tlogela bahu ba robetše ka leswao la vamphaya leo batho ba ka le bonago gabonolo. Go swara sephiri sa mohuta woo go be go le ka gare ga pabalelo ya gagwe gomme o be a lebetše go abelana sephiri seo le Raven. Ka fao Kane a mo laetša ka fao a segago maswao a meno gomme a dira gore go bonale eke ke polao ya bosathane ye bonolo.

Raven o be a bea batšwasehlabelo ba gagwe kgauswi le Mmino wa Ngwedi gore ba taolo ba ba hwetše. E be e le peakanyo ya maleba. Bontši bja divamphaya e be e le ba babe ka gare ka fao Kane o feditše bontši bja bophelo bja gagwe bja go se hwe a le ka gare ga babolayi. Go bona mošemane yo a bolaya go be go bonala go le maleba go mohuta wa gagwe.

Ge Syn a be a ka tsoga go hlatsela tiragalo ye ya go bolaya, o be a ka thuša lefase go mahlomola a lona ka go bolaya Raven goba go mo kgokelela lebitleng. Bjale ka ge Kane a itemogetše kotlo yeo, a ka nyaka go kgetha lehu la ka pejana.

Pele a ka rakwa, o ile a ba mogwera le vamphaya ye nngwe… Michael. Ba bile mmogo lebaka le letelele go ka gopola goba ge ba nyaka go gopola. Bobedi ba hweditše mpho ya leswika la madi ka gobane ba swere semeoya sa bona… bona le buti wa Michael Demon.

Michael e be e le monna wa go loka… o be a sa le ka lehlakoreng la barongwa ge ba bolela, le ge e le gore o kwele ka tshebi ya dira gore Demon o na le lehlakore le lebe gomme o be a le diriša go buti wa gagwe. Mogongwe a ka etela Demon ge a feditše fa gomme a mo ruta mekgwanyana. Kane o ile a ipotšiša ka ntwa ya ka pejana ya bana ba thari ka gobane Michael o be a rata buti wa gagwe efela di na le go fetoga ka mehla.

Kane o be a sa nyake Michael a tseba ka bobe bjo lebitla le bo tlogetšego bo abula ka gare ga gagwe. O feditše nakonyana mo dibekeng tše mmalwa tša go feta a lebeletše Michael a le kgole. O be a tseba gore Michael le morwa wa lengau yo mogolo, Warren, ke bagwera gabjale… go no swana le ka mo yena le Malachi ba bego ba le ka gona.

Bafetogi ke baradia gomme Michael o sa tlile go hwetša nnete yeo. Go ka tloša bafetogi tseleng, o tla be a thuša Michael la mafelelo… go lefeletša tša kgale.

Kane a fihlelela, le go kgoma lengina leo le swerego leswika la madi ka tsebo ya gore ka mehla le mo ganetša go bolaya batho. Ge eba semoya sa gagwe ke se sebe ka nnete, gona maleatlana a ka gare ga leswika la madi a ka se mo šomele. Ka mehla o ipotšiša gore ke ka lebaka la eng Malachi a hlokomologile ntlha yeo e bonolo… bohlatse bja gore ga a na molato bo be bo le pele ga gagwe.

Le ge go le bjalo… o feditše mengwaga ye masometharo ka kgolegong ya gagwe ka selo seo a sa se dirago. “Tefelo ya morago e tla ba ye mpe bagwera.”

*****

“Mogala wa go maketa?” Chad a botšiša, ge a leka go uta myemyelo ya gagwe, mola sesi wa gagwe a betha mogala kudu go o dira gore o we lebotong. O ile wa wela fase wa pšhatlega lebatong.

Envy o ile a raga mogala ka holong a itira o kare o raga hlogo ya mogwera wa gagwe wa mošemane pele a retologela go buti wa gagwe. “Naa le dimpša ka moka, goba ke fela bao ke intšhago le bona?”

Chad a emišetša diatla tša gagwe godimo a itira o kare o a ineela, “Ka kgopolo ya ka, basetsana le bona ke ba babe. Bjale iša matswalo fase gomme o botše buti wa gago gore go hlagile eng.”

Envy o beile hlogo ya gagwe go tonyeng ga leboto. A ganetša le keledi e tee gore e rothe. Ga a rate Trevor kudu gore a ka mo llela gomme o be a šetše a lapišwa ke bašemane ka moka ka go hloka se goba sela. “Jason o nteleditše mogala gore o nyaka go tšwa le nna. O be a nagana gore ga ke na motho gape ka ge a kopane le Trevor mo tlelapng ya mmino ye mpsha. O be a šetše a ratana le mosetsana yo mongwe gomme a bina le yena lebatong la go bina.”

Chad a šikinya hlogo ya gagwe. A ka se kwele Trevor bohloko ge sesi wa gagwe a mmeya diatla. “Go bjang ge re ka ya tlelapong mmogo?” a emiša ntšhi ya gagwe ya leihlo a sa nyake go lahlegelwa ke se le gatee.

Envy a myemyela, a kgahlwa ke kakanyo, “Mphe metsotso ye lesome ke tla be ke lokile.”

Chad a dumela ka hlogo gomme a dula morumong wa sofa gomme a kgotla remote go bogela ditaba, le ge a be a sa di šetše. O be a sa rate ge a intšha le Trevor le gatee. O be a tseba lesogana leo gore le itira o kare ke moAmerika, o humile, gore bohle ba mo tsebe a le bjalo, gomme seo ga se dire gore a botše Envy maaka ka seo a lego sona. Ge eba Trevor o nyaka go robala le yena, gona o swanetše go tseba nnete gore o robala le mang.

Go thoma kamano ka maaka ga se tsela ya maleba. Ge o ile go bolela maaka, gona ga se wa swanelwa ke go tsenela kamano le gatee. O ile a itebanya le Trevor la mafelelo ge a kopana le yena setišing gomme a botša etšente ya go iphihla go botša Envy nnete ka seo a se dirago goba a ikamologanye le yena. Ga se phošo ya gagwe ge Trevor a sa theeletše motho ge e se fela yena mong.

Seo se dira gore a befelwe ka ge a nagana gore Trevor a ka be a diriša Envy go dira mošomo wa gagwe wa go iphihla ka tiragalong ya ka pareng. Ka ge yena e le mohlomedi wa para ditlelapong tše dintši, seo se file Trevor lebaka la go mo šala morago mo meagong pele ba bula le go dula go fihlela ka morago ga ge ba tswalela. Go ba fao ntle le mašaba go dumelela Trevor go dira dinyakišišo tše di ntši gomme Envy a sa tsebe.

Chad o ganne go iphihla, le ge e le gore sehlopha sa Maphodisa a Kgethegilego ke lebakanyana ba be ba leka go mo gogela fao gabjale. Se a se dirago go fihla gabjale, ke go ba lesogana la mmamoratwa leo ba ka le bitšago ge e le nako ya go raga mabati le go golega batho. Gomme seo se be se mo loketše. A ka upše a rage marago a lesogana le lebe, go feta go khukhuna le go ba bolediša gape a phetlolla dipampiri, a leka go hwetša molato go o mongwe.

Bjale mogwera wa bona Jason, ka lehlakoreng le lengwe, a ka ba molekani wa Envy o mokaone. O tsene sekolo le Jason, efela ke seo e lego bothata. Jason ke kgale a mo rata ka nako ye ba bego ba tsena sekolo se phagamego gomme ba dula mmogo ka ntlong go fihlela ge Envy a mmona bjalo ka buti... e sego lesogana.

Jason o tsenetše Marentšara a Lešoka la Bosetšhaba la Angels ge a etšwa sekolong thwii gomme o sa swere mošomo wo go tloga gona fao. Envy o sa rata go ba le Jason. Gantši o na le go yo bona mogwera wa gagwe wa potego Tabatha, ka ge Tabatha e le karolo ya yuniti ya Jason ya marentšara.

Chad a emelela sofeng gomme ema ka ntle ga lebati la phapoši ya borabalelo ya Envy. Ba be ba dula mmogo go ka lekana mengwaga ya go feta ye mene, go tloga mola batswadi ba bona ba hlokofalago ka kotsi ya sefatanaga, gomme ba be ba kwana kudu. E be e le lephodisa la ka mo gare ga motsesetoropo.

Lebaka la gore a se bolele selo ka go hwetša mošomo wa “nnete” ke gore mašego a mantši o dira tšhelete ye ntši go feta yena. Seo se dira gore dilo di be kaone ka gobane ge nako ya go lefela rente e fihla, Envy ke yena yo a e lefelago gantši, mola yena a hlokomela tšohle.

“Ke tlelapo efe?” a botšiša ka ntle ga lebati.

“Yela ye mpsha ya go bitšwa Mmino wa Ngwedi,” Envy o ile a sopela moriri wa gagwe wa stroperi o motelele godimo a o dira bjalo ka mosela wa pere, a tlogela ye mengwe e lekeletše mokokotlong wa gagwe ka dileyara tše ditelele. “Ke tla swanelwa ke go dira kgopelo ya go ba mohlokomedi wa para ge re le fao.”

Chad a šinyalala. “Ke yona yela e lego go ya mafelelong a toropo, ga go bjalo?” O ile a boela morago phapošing ya gagwe ntle le go emela karabo ya gagwe. E se kgale, dilo gona kua mafelelong a toropo di thomile go ba kotsi. Go timilela ke kotsi yeo e lego gona bjale gape le ditopo tše mmalwa di hweditšwe gona kua polokong ya motsesetoropong wa tlelapo yeo.

Go fihla gabjale ga go selo seo se kgokaganyago thwii le Mmino wa Ngwedi, ntle le gore batšwasehlabelo ba kgetho ke bao ba yago tlelapong yeo ka moka. Ke yona nako yeo Chad le batho ba bangwe ba bantši ba gononwago seo. Go bile le dipotšišo tša gore mogongwe go na le mmolai wa batho ba bantši yo a dulago mo pareng. Batšwasehlabelo ba mmalwa ba bonwe ba le telapong yeo e se kgale. Bjale ka mohlankedi wa maphodisa, a ka se hlokomologe kgonagalo ya gore go na le kgokagano.

Ka ge petšhe le sethunya sa gagwe di šetše di le ka koloing, Chad a tšea teisara ye nnyane gomme a e tsenya ka lepanteng la letheka la borokgo bja gagwe. Ka lebaka la dilo tše di diregago kua tlase, o be a nyaka gore Envy a e sware ge go ka hlaga sengwe sa phošo ge ba le kua tlelapong.

Ge a etšwa ka phapošing ya gagwe, a lebelela phasetšeng gomme a ema ka bjako ge a bona sesi wa gagwe. Sekete sa letlalo se seso le leise e hlodimetše mo fase e mo khupeditše go fihla maotong gwa latela hempe ye ntsho ya leise ya go ba ka godimo ga dimpa. Go be go na le petšhe tša letlalo mo go hlokagalago… tša go lekana go uta matswele a gagwe le go laetša mpa ya gagwe ya go ota le mokhubu.

O be a apere diputsu tša letlalo tše diso tšeo di fihlago ka godimo ga dikhuru tša ditšhaene tše dibotse tša go di kgoka go dikologa kgokgoilane. Le pheta yeo mmagwe a mo filego mengwageng ya go feta e botsefaditše molala wa gagwe le karolwana ye botse ya khwatse ya amethyst e lekeletše go yona. Bontši bja meriri ya gagwe ye mehubedu e bofeletšwe godimo bjalo ka mosela wa pere gomme ye mengwe e wela magetleng a

Dibotsefatši di tloditšwe gabotse le sethalamahlo se seso le sebalafatši gape le setloladipou sa mmala wa go fifala. O be a bogega bjalo ka lekgarebe la go tšea taolo.

“Ijoo, re ile go nyaka madi fa ga go bjalo?” Chad a emiša ntšhi ya leihlo, a mo lebelela gabedi gararo. O be a na le monagano wa go 02tlogela go ya fao gomme a mo dire gore a boele phapošing ya gagwe ka mabaka a polokego.

“Gabotse, ke akantše,” Envy a emiša ntšhi ya leihlo, “Ka morago ga ge ke šomane le Trevor, ke ile go ipshina! Go tloga gabjale, ke a gana go tšwa le lesogana le tee fela. ga ke sa nyaka molekani… ke nyaka ba BANTŠI! Ka tsela yeo ge ke itshwere hlephi, go ka se be le taba ka gobane ke tla ba le ba bangwe bao tla thabelago go mo raga maragong.”

“Ee, ke gopola seo gabotse ge seo se ile sa sepela gabotse kua sekolong se phagamego.” Chad a šikinya hlogo, a tseba sesi wa gagwe gabotse gore ga se a loke go feta ka mo a itirago, “A re sepele ka koloi ya ka gore ge ba setišing ba ka mpitša ke be gona.”

“Ge fela nka bapala ka mabone a matalalerata,” Envy a myemyela, a tseba gore o tla mo dumelela.

Chad a gogela moya teng gomme a leba koloing. “Ke a ikana gore o feta le ngwana ka lebenkeleng la dibapadišwa a pinyeletša phoofolo ye nngwe le ye nngwe yeo e kititšwego le go dira lešata a gafiša batho ka moka ka lebenkeleng.”

“Eng?” a sega. “Ke rata mabone a matalalerata. Batho ba re šutelela ge ke a thumaša.”

“Go swana le ge o ile wa dira mola re feletšwe ke kofi?” a botšiša. “Ga o tsebe gore seo ke tshenyo ya tšhelete ya balefalekgetho, ga go bjalo?”

“Ge o sa homole ke ile go otlela. Gona wena o tla šomana le mabone a mahubedu le saerene,” a mo lemoša ka go tšutšubana fela a bapala.

Chad a homola ka bjako ka gore la mafelelo seo ge se hlaga, o ile a šalela mošomong gomme o be a lwala kudu go ka otlela ka fao a dula ka setulong sa monamedi a robala. Molaodi wa bona o sa mo gopotša ka seo.

*****

Envy o ile tima mabone a matalalerata ge ba le kgauswi le poloko e tee go tloga tlelapong ya bošego gomme a lebelela mabone a bošego ge a bina go selaganya lefaufau leo le apešitšwego ke maru. A bogela ge moago wa mabato a mabedi o tšwelela.

Moraganyana o be a šoma kudu gomme ga senke a be le nako ya go lekola Mmino wa Ngwedi, efela bareki ba bangwe ba gagwe ba boletše kudu ka yona. Ka ntle e be e sa kgahliše. E be e bonala eke ke ntlo ya bobolokelo ya ditena le mafasetere a mmalwa gape le leswao la neon le lephepole le legolo kua godimo ka pele ga leboto.

Batho ba be ba eme ka mothaladi mo gare go selaganya lefelo la go phaka le legolo ba apere gabotse diaparo tše dibotse tša bona tša tlelapo ba boledišana ka go hlaba lešata. Nnete ke gore go be go sa na le mothaladi le ka morago ga iri ya lesome bošego gomme seo se ra gore go šoma fa go tla ba kaone kudu.

“Ee, ke ile go tsenya kgopela ya ka ka nnete,” a myemyela ka kukamo yeo.

“Gabjale o kare mothaladi o ya mafelelong,” Chad a bolela ka kgegeo, a sa nyake go emela go bona Trevor a hwetša seo sesi wa gagwe a mo swaretšego.

O ile a phaka kua mafelelong mo go fifetšego kgauswi le koloi ya Trevor. Pele Envy a ka bula lebati, Chad a mo obelela a mo swara ka letsogo. “Tšea,” a bea theisara ye nnyane ka seatleng sa gagwe bjale, ntle le go bolela selo, a bula lebati la gagwe a tšwa.

Envy a bea menwana ya gagwe go dikologa sedirišwa seo ka myemyelo. Buti wa gagwe o mo rutile go itšhireletša mo e lego gore o kgona le go wiša bontši bja maphodisa ao a šomago le ona ntle le go tšwa kudumela. Efela ka mehla Chad o be a re, ‘Goreng o elwa, mola se o ka se dirago e le go kgotla konopi?’

O ile a tsenya theisara ka mokotleng wa ka thoko wa sekete sa letlalo go bapela le ID ya gagwe. O ile go kgotla konopi ya Trevor bošego ka moka. O tla thakgalela go kgotla konopi ya elebeitha ya go ya heleng go mmona a le ka gare gabjale. Ga go yo a tla bapalago ka Envy Sexton gomme a phomelela.

Ba leba mothalading ba sepela ba lebane gomme Envy o be a thabile kudu ge mothaladi o thoma go sepela ka lebelo gomme gwa ba tšea metsotso ye mmalwa go tsena ka gare.

Moletakgoro o be a apere borokgo bja Armani bjo bobotse le paki ya go bo swanela. Hempe ka gare e be e mo lekana gabotse gomme e laetša kgara ya gagwe ye botse. Moriri wa gagwe o motsotho o wela ka mahlakoreng a sefahlego sa gagwe ka maphoto. Ditedunyna di gona sefahlegong sa gagwe gape o na le mahlo a maso a go hlaba ao o ka rego a phadima mo leboneng la neon.

Chad o lefile gomme a ba laetša diID tša bona pele gomme monna a ba kiba ka seatleng le go klipolla thapo ye hubedu ya belebete ya go ba dumelela go tsena. Ba tsene ka mabati a magolo gomme ba sepela ka holong ye kopana go ya go lebati le lengwe leo le bulegilego ge ba batamela. Ba ile ba ba ema ka bobedi ge ba tsena ka phapošing ye kgolo gomme ba bogela. Go be go bonala eke o tsena lefaseng le lengwe.

Ka mo lefelo la go phaka le tletšego ka gona, o tla nagana gore batho ba tla be ba eme ka maboto ka gare efela ga go bjalo. Dipounama tša Envy tša bulega ge a sepela go selaganya lebato go ya mošobeng o phuntšwego o mogolo mo gare ga phapoši.

Ge ba batamela reile, a lebelela tlase lebatong la go bina. Ka lehlakoreng le lengwe ke tsejana yeo e katološitšwego go selaganya lebato la para ye telele ye otlologetšego kua pele. Para ka boyona e bonala bjalo ka galase ye gašitšwego ka mohlaba ka mabone a neon a go se kganye kudu a logagane go yona ka moka.

Disete tše pedi tša ditepisi di ya fase go tloga ka nngeleng ya gagwe le ka magojeng gomme tša kopana gare pele di fologela go lebato la go bina la nnete kua tlase. Lebato la go bina le be le kganya ka mabone a boleta, go no kgantšha go lekana maoto a bona ka mohuta wa lebone le leso. Tšeo ka moka di tlaleletša mathaithai ao hlotšwego ke lebone la go panyapanya la kua godimo le mabone a bošego a mebala ao a sepelago gohle ntle le go lebana thwii le babini.

Ka tsela yeo e beakantšwego, o kgona go bona babini go tloga dikhurung go ya tlase, efela go feta fao, mebele ya bona e fifetše.

Envy o ile a ithekga ka reile, a lebelela go bona ge eba go na le dipara tše dingwe lebatong la ka tlase efela go be go se selo ge e se lebato la go bina. E be e mo gopotša ka molete ka tsela ye nngwe. Ge o ka fologa ditepisi tšela, o tla ba ka gare ga mogau wa leswiswi leo le fifatšago babini ka sephiring.

“Naa go na le mabato a mararo?” a botšiša, a lebeletše siling ye tiilego kua godimo ga bona. A balela le lebato la ka tlase, leo e tla bago lebato la boraro gomme a ipotšiša gore ke karolo ya tlelapo naa goba ga go tsenwe.

Go thakgala le go hlaba mašata gwa dira gore a lebelele morago kua lebatong la go bina, A bogela ka makalo ge lebone la bošego le letalalerata ya aese le hlaba kheitše mo gare ga molete. O ile a gogwa šedi ke monna wa ka morago ga dipara ka bjako.

Tebelelo ya Chad ya ema kheitšeng le yona. E be e bonala eke ke sele ya kgolegong. Ka gare go be go le monna le mosadi ba dikologana. Le ge a le kgole, a kgona go kwa phišo ya mesepelo ya bona. Manakaila a gagwe a fetoga a mašweu ge a kgwahlišetša banistara ge lesogana la ka kheitšeng le kgoromeletša mmini ka yena kgahlanong le dipara gomme yena a efoga seo ka tlase ga letsogo la gagwe ge a leka go mo gatelela kgahlanong le tšona.

Ge a retologa, lesogana la ngaparela seatla sa gagwe gomme a mmušetša morago bjalo ka legadima go yena pele a hlahla diatla tša gagwe go ya dipareng tša ka pele ga gagwe. A mo dira gore a itshwareletše ka dipara, a forohla mmele wa gagwe mo mmeleng wa mosetsana wo o sa aparago go felelela go fihlela hlogo ya gagwe e wela ka santhago kgareng ya gagwe o kare o ipshina ka tiragalo yeo.

E be e le mokgwa wa sephoofolo, o nyakile go swana le mmino wa thobalano wa sekgale wa mohuta o mongwe. Chad le Envy ba ikhwetša ba gogilwe šedi ke pontšho yeo, taetšo e ba amile bobedi ka ditsela tša go fapana.

Chad a ba bogela metsotso ye mmalwa ka setu ge bobedi bjo bo fofa gomme bo ahlologana gore monna yo a swareletše ka boemo bja go fapana. Phišo ya mesepelo ya bona e dirile gore ditšene tša gagwe di thatafale ge letheka la monna le eya godimo kgahlanong le marago a mosetsana. A tloša tebelelo ya gagwe ka kgakanego, Chad o ile a ikgapeletša go lebelela dikgabišo lebotong la ka godimo tšeo a kgonago go di bona go tšwa lehlakoreng la gagwe.

E be e le mabone a go panyapanya ka mabone a maso a go iketla kgauswi ga sethalwa sa setaele sa mebele ya go phadima ya mangau, tše dingwe di elwa gomme go na le dibata di tsoma. Diphoofolo tša kotsi di bonala di na le bophelo bja tšona. Sethalwa sa go se šikenyege se bonala eke se sepela le mabone, se efa kakanyo ya gore diphoofolo tšeo di a phela gomme di bogetše.

O be a tloga a dumela gore hlogotaba ke ya moswananoši efela e a šoma. Mahlo a gagwe a latela mosepelo wa mabone go selaganya maboto gomme a lemoga diketwane di fegilwe magareng ga diswantšho, tše dingwe ka dikholoro tša mebetlwa le difepi tša letlalo tše diso.

O ile a lebelela morago kheitšeng le go hwetša Jason ge a bona Trevor lebatong la go bina kgauswi le mabone a bošego. Setlaela seo se be se le magareng ga basetsana ba babedi gomme a bonala a ipshina kudu. Ge a lebelela Envy, Chad a tseba gore ga a swanela go bolela selo ge a lemoga gore o be a lebeletše thwii go boraro bjo.

Envy o ile a retollela hlogo ya gagwe ka thoko go leka go lebeledišiša Trevor o kare ga a mo tsebe. O ile a ipotšiša gore ke ka lebaka la eng a ile a intšha le yena sa mathomo.

O swanetše go dumela gore o botse ge o mo lebelela. O botse kudu e tla ba sekafoko se sekaone. O lebelelega bjalo ka mosesi wa California ka morri wa go fofa wa bosehla bja mohlaba, letlalo la gauta le mahlo a matalalerata le bosehla. O be a ratega kudu gomme a ipshina kudu.

Efela ge o tloša dipopo tša gagwe tše dibotse, ga go se sekaone seo se ka kgahlago mosetsana. Seo se šetšego ka moka ke lešilo la mafelelo la kholetšeng yo a belegwego a na le lepola la silibera ka ganong. Ge a le gona, o na le tlhokomelo ye kgolo, efela o tla timelela bjalo ka nalete ka bjanyeng, ka dinako tše dingwe matšatši a go latelelana.

Se sengwe se sebotse seo a ka se naganago ka yena ke gore o be a thabiša ka mapaing, gomme o mo file a mangwe a mabaka a mabotse bophelong bja gagwe.

Ge a gopola, o be a kgolwa gore o a mo rata ka nnete… a mo rata go feta tekanyo. Seo se bontšha gore ke eng seo a se tsebago ka banna. Go bolela nnete, o šetše a lapišwa ke go ba noši… efela bjale, seo ga se lebaka la gore a intšhe le lesogana.

A goga moya ka tlhologelo ge a mmogetše a swara lerago la mosetsana yo a mo gomaretšego, a lemoga gore ga a na mona le gatee. Ge eba o be a le maratong le yena, na o be a ka se befelwe kudu gabjale ntle le go no kwa bohloko fela? Seo se mo tshwenyago kudu ke gore o mmoditše maaka a gore o nyaka yena fela.

Jason ke kgale a lebeletše Envy gore o tla tla ka tlelapong setulong sa gagwe sa para kgauswi le lebati. O tsebile gore o tla tla gomme ga se a makatšwe ke go bona Chad le yena. Ka morago ga go ba fa metsotso ye mmalwa go lebelela gohle, o ile a myemyela ka kgotsofalo ge a lemoga kgatelelo yeo e lego magetleng a Envy gomme a tseba gore o bone molekani wa gagwe a ipshina lebatong la go bina.

O ile a leka go uta mona wa gagwe mo dikgweding tše mmalwa tša go feta gomme a sa nyake go mo kweša bohloko, efela ge eba se ke seo se nyakegago go mo tloša go Trevor, gona se mo loketše.

Ge a retologela go Kat, mohlokomedi wa para yo mobotsana yo a bego a bolela le yena, Jason a myemyela, “Ke go boditše gore ba tla tla.” O ile a dumela ka hlogo a lebeletše ka lehlakoreng la Envy le Chad.

Ke kgale a le mo iri ka moka, efela ka morago ga go hlatsela Trevor a sa tshepagalele Envy, o be a se na maikutlo a go tsena ka lešabeng. O feleleditše a ikwa a tenegile gomme a thoma go bolela le Kat go fetiša nako. O ile a mmotša gape ka ga Trevor ge a sa tshepagalele Envy.

“Ka fao yola ke mogwera wa gago wa potego le sesi wa gagwe?” Kat a lebelela bobedi bjo efela kgahlego ya gagwe e le go lephodisa. Ge Jason a sa ka a mmotša gore Chad ke lephodisa, o be a ka se tsoge a tsebile seo. O be a le botse kudu.

A ka ba dikgato tše tshela ka letlalo la go atlwa ke letšatši, moriri o motsotho mo dintlheng o na le go taga ga gauta, E be o le o motelele go feta ka mo wa maphodisa o tlwaelegilego gomme o bonala eke o foketše ke phefo wa ya ka thoko, wa mo tlogela ka sebopego sa go tšhošanyana. O ikhweditše a mmapetša le Quinn, gomme a panyapanya mahlo ge a lemoga gore o dirile seo gape. O ile a lebelela Jason gape gore ba swanetše go itebatša ka tša kgale goba ba tla ba kotsing ya go kgopišwa kgafetšakgafetša.

“Ga a bonale bjalo ka lephodisa,” Kat a realo, a lebelela Chad gomme a ipotšiša gore o intšha le mang. Jason ga se a bolele seo le gatee.

“Ee gabotse,” Jason a ngota molomo ge a lemoga ka tsela yeo a bego a lebeletše Chad. A šikinya hlogo ya gagwe, “Ke tla boa ka morago ga metsotso ye mmalwa.”

Ge a fetša go nwa sota ya gagwe ya tlelapo, a tloga setulong gomme a leba go bagwera ba gagwe. Ge a batamela kgauswi le bona, a bea seatla sa gagwe legetleng la Envy. A iša hlogo ya gagwe fase kgauswi le thinana ya tsebe ya gagwe gomme a hebahebatša a re, “O nyaka go bina?”

Envy a myemyela ntle le go retologa. “Joo, nka rata seo!” a realo, gomme bjale a fologa ditepisi tša kgauswi, a tlogela Jason a eme fao le Chad ka seatla sa gagwe se sa le legetlemg la boikgopolelo. O ile a panyapanya ge a ekwa Chad a sega.

“Akgaa,” Jason a goga moya ge a mmona a fologa.

Chad a mo phaphatha legetla ka kwelobohloko ge a mo eta pele go boela ka pareng gomme a ithekga fao, “O se dire gore seo se go tshwenye. Ke nagana gore Envy o na le kgopolo e tee gabjale gomme e amana le boitefeletšo.”

A lebelela mosetsana ka morago ga para gomme, ka motsotswana, a lebala le gore Jason o gona. O be a le botse ka letlalo le leporontshe le meriri ye meso ye metelele kudu e tatagane magetleng a gagwe gape e lebile tlase kua lethekeng la gagwe. Mahlo a gagwe a be a fapana, a matalalerata ya go taga ka tlhaka ya nthokolo ye ntsho go dikologa mmala wa go taga.

Ke dipounama tša go tlala tšeo di gogilego tebelelo ya gagwe ge a re, “Sota fela hle.”

“Ga o nwe bošegong bjo?” Jason a botšiša, gomme a leka go se lebelele mogweta ge mahlo a Chad a le go Kat, ge a araba. Goreng ge basetsana ka moka ba rata maphodisa?

“Aowa, ke na le maikutlo a gore ke se nwe gabjale. Ga ke rate Trevor ka fao ke file Envy theisara ya ka go raloka ka yona.” Chad a tloša mahlo go mosetsana motsotswana go myemyelela Jason. “Gape ke otlela koloi ya maphodisa.” O tseba gore Jason o tla kwešiša.

Jason o ile a tloga pareng ka potlako a lebalela mogwera wa gagwe wa go ba makenete wa mosetsana. “Jo nna joo, ga go ka tsela yeo nka se bonego se!” O ile a kitimela reileng, ge lesego la Chad le mo felegetša.

“Gabotse, ke batho ba babedi bao ke ba thabišitšego bošegong bjo,” Chad a ponyetša Kat leihlo a tseba gore o theeleditše, gomme a lefela seno sa gagwe. Go kaone go yo bona gore Envy o dira eng.

Kat a dumela ka hlogo ge Chad a mo fa masome a mabedi gomme a mmotša gore a sware tšhentšhi pele a tloga go ba le Jason. Banna ba le ba babedi ba ka ba kotsi go dihomone tša mosetsana. Jason o na le meriri ye metsotho ya mohlaba le sefahlego le mmele wa motlelara wa Bay Watch.

O bone bontši bja basetsana ge ba feta ba leka gore a ba lebelele, Jason o be a sa lemoge ofe goba ofe wa bona gomme a bonala a lahlegile ka dikgopolong tša gagwe… go fihlela ge a thoma go mmotša ka bagwera ba gagwe ba potego. Chad, le mosetsana yo bobedi ba mo šireletšago gakaalo.

Ga se a bone seo go motho yo mongwe ntle le go bobuti ba gagwe ba go mo šireletša gakaalo. O ile a panyapanya ka go nanya a gapeletša seswantšho sa Quinn go tšwa ka hlogong ya gagwe gomme a nepiša go bothata bjo bo lego gona gabjale.

Ke tshwayotshwayo ya theisara yeo e thušitšego go tloša monagano wa gagwe go Quinn. Kat o ile a akanya go lemoša bobuti ba gagwe ka boithabišo bjo bo boswa bjo bo tlilego go thoma. Ba bile le bothata bja go šomana le dipolao tše dintši tša go dikologa tlelapo. Sa mafelelo se ba se tsomago ke go ba gogela šedi ye mpe ye nngwe.

Chad o ile a khunama gannyane reileng a nyakana le Envy. A leboga modimo ge babini ba kheitše ba be ba sa diriša lebone la bošego gomme gwa nolofatša go mmona. Ka go kwa go ngunanguna gannyane go etšwa go Jason, a latela tebelelo ya Jason go fihlela a mmona a bina gare ga masogana a mmalwa, kgauswi le go kganya ga lebone la bošego la go kganya ka boleta mo kheitšeng. O ile a nyenyebala, a sesefatša mahlo gomme a ipotšiša gore o ikemišeditše eng.

Go kaone ka ge a lebeletše Trevor. Akere, ke leboga mogala wa gago,” a bolela ka lentšu le tibilego. “Ke be ke emetše sa go swana le se gore se hlage.”

Jason a emiša magetla, “E be e se tša ka. Ke tša gagwe. O swanelwa ke tše kaone go feta yena.” A leka go myemyela, ge a bogetše, a tseba gore o tla ba noši gabjale. Efela pono ya masogana a mangwe ka moka ba goga šedi ya gagwe ya dira gore myemyelo ya gagwe ye nnyane e fetoge manyami.

Kgaolo ya 2

Envy a kwa phišo e theoga go yena bjalo ka letlalo la bobedi ge a fologa ditepisi. A leka go khutšiša mešifa ye ngangegilego gomme a leba lebatong la go bima. A tšea dikgato tše mmalwa ka lehlakoreng la Trevor, a kwa o kare o ka moleteng wa tša thobalano, ge dintlha tša menwana di kgoma letlalo la gagwe la go se apešwe gomme mebele ya go se tlwaelege e redimoga go yena.

Lebato la go bina le be le fifetše go feta la ditlelapo tše dingwe tšeo a bilego go tšona goba go di šomela gomme a hwetša gore o rata sephiri seo. E be e se baratani fela bao ba binago efela e le go kopakopana ga dihlopha tša mebele ya go fiša. Go kwa atmosfere ya go fapana, a emiša menwana ya gagwe ka go nanya le go dumelela dintla tša menwana ya gagwe di poraša go selaganya bao a sa ba tsebego ka leswiswing. Madi a kitima a latelwa ke go kiba ka gare ga gagwe ke mošito wa mmino wa go fiša.

A sa lebelela taba ya go itebanya le Trevor, a tšea sebakanyana a tswaletše mahlo gomme a sepela le mmino wo ka hlalošwago bjalo ka modumo wa kganyogo.

Ge a ekwa mekgomo ya thaloko e tiišetša, Envy a bula mahlo a gagwe gomme a ikhwetša a lebeletše dikgara tša banna ba mmalwa, ba bangwe ba laetša letlalo ka dihempe tša go se konopetšwe ba bangwe ba apere tša go ba tiiša tšeo e lego mmitša. Ga senke a lebelele le difahlego tša bona ka letšhogo la go lebanya mahlo le bona.

Ge a ekwa di mo tsena hlogong, a thoma go boela morago gomme a sena taba ge ba mo latela ka mmino wo wa mmitša. A kwa go tonya ga tšhipi ya kheitši ya go bina mokokotlong wa gagwe, a e lebelela ka go nanya mo lefelong leo le lennyane. Mahlo a gagwe a kopana le a lesogana la ka kheitšeng ge a gogela mosetsana yo a nago le yena fase go kwatama ka dikhuru ka tlase ga gagwe ka boemo bja boineelo.

Phapoši ka moka e be e bonala eke e a hwelela ge mahlo a bona a kopana le go swarana. Tsela yeo a bego a mo lebeletše ka yona go be go dira gore Envy a ikwe eke ke yena yo a ineelago. O be a na le mahlo a matalalerata ya aese ka nthokolo ye koto kudu go dikologa tlhaka ya gagwe. O be a sa gopole gore o kile a bona mahlo a go makatša goba a go tsenelela. A ka a lebelela ka gare diiri tše dintši gomme a se kgotsofale gomme seo sa mo tšhoša.

Tebelelo ya gagwe e be e efa Envy kgopolo ya gore o tseba gore o bogega bjang ka lepono. Tsela yeo mahlo a gagwe a bego a kitima le mmele wa gagwe gomme a ema mafelong a mangwe... a mo dira gore a ikwe o kare diatla tša gagwe di kgoma mafelo ao. Tumo ya go itahlela ka dipareng tša kheitše gomme a mo kgopele gore a robale le yena gona fao e be e le e ntši go ka e hlokomologa.

Ge a tloša tebelelo ya gagwe go tebelelo yeo e mo golegilego, Envy o ile a leka go ikgopotša gore a ka tloga lebatong la go bina ka nako efe goba efe ge a kgetha go dira bjalo.

Trevor o be a sa ipshine le ge a be leka go ya le modumo wa go bina le go kopana le batho ka mo a kgonago. Efela basetsana ba go fiša le go bina e be e se mabaka a nnete a go ba fao. O ile a tšwela pele go lebelela lesogana la ka kheitšeng ka gobane e be e le leswao la nnete la gagwe.

Leina la lesogana ke Devon Santos gomme e be e le motho wa mafelelo yo a bonwego a na le Kelly Foster; mosetsana wa mengwaga ye 20 yo a hweditšwego kgauswi le mmila wa ka morago beke ya go feta. O be a le ka kheitšeng yona yela bošego bja mafelelo ge a be a phela.

Go fihla gabjale o kwele gore motšwasehlabelo wa mmolai o sa tšo tlogela go šomela tlelapo ya tlase ga mmila ya go bitšwa Lesedi la Bošego. O šomile mo go Mmino wa Ngwedi bošego botee fela… bošego bjo a hlokofetšego ka bjona. Ga se lehu leo fela leo a le latelago efela e be e le ketapele. Motho yo a lahlilego setopo sa gagwe o netefaditše gore o se tlogela kgauswi le dikatse tša naga le mangau bjalo ka mpho.

Devon e be le o mongwe wa beng ba tlelapo ye, gammogo le bobuti ba gagwe ba babedi, Nick le Warren, le sesi wa bona a nnoši, Kat. Mabarebare a re ditlelapo tšeo tše pedi di na le phapano ya setu ye tšwelago pele gomme malapa ao a mabedi gabotse ke manaba go tloga mola botatago bona ba timelago mo mengwageng ye lesome ya go feta.

Trevor’s o ile a sesefatša mahlo a gagwe, ka ge a tseba lebaka la nnete la gore ke ka lebaka la eng go na le bonaba magareng ga ditlelapo. Ga se ditlelapo tša tlwaelo; Bafetogi ke beng ba tšona le go di sepetša. Tlelapo yeo Kelly a bego a šoma go yona e be sepetšwa ke dikatse tša naga. O tlogetše fao a tla go šomela mangau, efela a hlokofala letšatši la go latela. Seo ka nnete ga se seo o ka se hlokomologago.

Ge batho ba ka tseba gore bafetogi ba sebopego ba dula magareng ga a bona, ba tla tlala naga… efela ke kgale ba le karolo ya setšhaba ntle le gore sephiri se tšwele ntle. Ge fela ba ka obamela melao ya morafe wa batho, ga go na tlhokego ya go hlola tlhakahlakano ya bontši ka go ba tloša. Monagano wa batho o tla gomela mengwageng yela ya kgalekgale ge seo se ka hlaga.

Teori magareng ga taolo ya tše sa tlwaelegago tša ditirišano tša babaso tša CIA ke tša go šomana le seo ka tsela ya go swana le ye ba šomanago le UFO le tše ba kopnago natšo tša diAlien; yeo e bolelago maaka, go di uta le go di šireletša. Go na le dilo tše dintši tše dimpe kua kgakala ntle le bafetogi bao ba kgonago go tsenelana le batho gabotse… dibopiwa, tše dingwe tša kotsi tšeo batho ba dirago fela dimobi tša go tšhoša tše mpe ka tšona le tše dingwe tšeo batho ba sa tsebego selo ka tšona.

Efela ge batho ba thoma go timela goba go hlokofala, sehlopha sa gagwe se phatlaladitšwe go leka go hwetša gore go direga eng.

Ge a bona Devon a tlogela mosetsana ka kheitšeng ya gagwe gomme a batamela kgauswi le dipara go lebelela motho yo mongwe kua tlase, Trevor a šutiša tebelelo ya gagwe. O ile a kwa kgatelelo ya madi a gagwe e hlatloga ka magato a mmalwa ge a bona Envy a ithekgile ka kheitše yeo a dikologile ke masogana a go se tsebalege a mantši.

Gabotsebotse o dira eng fa? A tlogela babinimmogo ba gagwe ntle le go nagana gabedi gomme a eta a kgorometša lešaba a mo lebile.

Devon a rorela tlase ka mogolong wa gagwe ge mosetsana yo a gogago šedi ya gagwe a emiša diatla tša gagwe go itshwareletša ka dipara tša ka morago ga gagwe. O be a kgona go nkgelela phišo ya gagwe go bohle ka tlelapong ka bophara gomme e mmitša. A khupetša diatla tša gagwe ka tša gagwe. A dumelela menwana ya gagwe e lota matsogo a gagwe gabosana kua tlase ka dipara tša kheitše.

Ge Envy a sa re o lebelela sebini sela sa mmitša, motho yo mongwe a ngaparela letsogo le lengwe la gagwe gomme a le gogela fase gore le tloge kheitšeng. Dipounama tša gagwe tša bulega ge a bona gore ke mang, O be a lebetše Trevor ka botlalo. Maikutlo a le a tša thobalano a tloga gomme a befelwa gape ge a gopola gore ke ka lebaka la eng a tlile mo go Mmino wa Ngwedi sa mathomo… boitefeletšo.

“Gabotsebotse o dira eng fa?” Trevor a mo kgalema ka bogale, a leka go mo tloša fao kheitšeng le go phihlelelo ye kotsi ya Devon. Ge eba lengau ke mmolai, gona ka tsela yeo a bego a lebeletše Envy o mo swaya bjalo ka tebanya ya gagwe ya go latelela.

Envy a kgwahlišetša seatla a se phuthile ka go tiišetša mo godimo ga para ka gore o be a sa rate ka mo Trevor a akantšego go mo swara gampe. O itshwere o kare yena o dirile se sengwe sa phošo efela ke yena a dirago seo. A myemyela ka myemyelo e botse, “Ke tlile go bina… go no swana le wena.”

Dipounama tša Trevor tša sesefala ka ge a be a tseba gore o mmone a bina le basetsana ba bangwe, efela o be a sa kwešiše gore o be a ba diriša seo go iphihla. O be a se na taba le bona le maina a bona ga a tsebe. Yena le Envy ba lebeletšana ka mahlong metsotso ye mmalwa pele a goga moya.

A khunamela fase kgauswi le tsebe ya gagwe, a hebahebetša, “nka hlaloša.” O be a sa nyake go mmotša gore gabotsebotse ke yena mang, go no swana le buti wa gagwe wa hlogo ya bothata Chad, o be a tšhoga gore o tla nagana gore o a mo diriša go kgona go tsena ka dipareng tšeo a di šomelago.

“Etla hle,” a leka gape go mo tloša go tebelelo ya Devon yeo e fišago. O ile a lebelela Devon gape gomme ge tebelelo e be e bolaya nkabe madi a faletše gona fao lebatong. Le yena a mmušetša tebelelo yeo gomme a bušetša šedi ya gagwe go molekani wa gagwe.

Envy a šikinya hlogo go yena. O be a nagana gore o tla leka go hlaloša. “Ke tlile go bina. Nka bina le masogana ao a go loka, goba o ka thoma go sepela gomme wa bina le rena.” A emiša ntšhi ya leihlo la gagwe e botse, o kare ga a na bothata le yena.

Trevor a retolla hlogo ya gagwe ka go nanya gomme a lebelela ka godimo ga legetla la gagwe go masogana a go duma a sa le fao a emetše go bona ge ba ka hwetša monyetla. “Tlogang fa,” a ba botša, ka segalo sa go tšhoša, ge a batamela kgauswi le Envy. Ge eba o nyaka go bina, gona ka modimo, o tla bina le yena.

Envy a ngota molomo efela ka sephiring a ipotšiša ge eba o dira seo ka lebaka la mona mola yena a be a bina le basetsana ba bangwe ba babedi ka kgoketšo. “Ga o nthabiše.” Mafelelong a tlogela para yeo go sepetša diatla tša gagwe mmeleng wa gagwe, a ntšha theisara ye nnyane ka mokotleng wa gagwe, gomme ka morago a sepetša diatla tša gagwe dithapeng tša gagwe.

Devon a ema thwii, a lebeletše mosetsana wa meriri ye mehubedu o monnyane yo a sa gogago šedi ya gagwe a nnoši. O be a sa rate monkgo wa lesogana leo le nyakago go mo tšea. O nkga bjalo ka muši wa powere ya sethunya wa kgale gomme seo se ra gore o na le sebetša se utamilego go gongwe mo go yena. O ile a fihlelela le go notlolla kheitše, a botša sebini sa mosetsana gore se ikhutšenyana.

A kgoma tsebe ya gagwe ka monwana. Devon a theeletša buti wa gagwe ge a mmotša ka kgokagano ya poledišano ya go se bonagale gore mosetsana yo a lego kheitšeng ya gagwe o na le theisara gomme o be a na le dipeakanyo tša go e diriša go lesogana le lengwe. A lebelela go selaganya lebato la go binela go ya go lebone le leso leo le thumašago ditepisi a bona Nick a eme fao a ikemišeditše go ba tsena gare, ge go hlokagala.

E be e le Warren go kgokagano ya poledišano, ka fao Devon a kwešiša gore buti wa gagwe o mogolo o be a bogetše go tšwa go khamera ya pono ya bošego yeo e fegilwego ka tlase ga mosepelo wa katse ka godimo ga gagwe.

Ge a lebelela tlase go diatla tša gagwe tše dinnyane gabjale di phophola mmele wa lesogana. Devon a kwa nyakego ka bjako ya go kgaola hlogo ya lesogana leo, seo ke pele a bona go kganya ga silibera ge seatla sa gagwe se lebile lethekeng la lesogana. Dipounama tša gagwe tša mo lemoša ka sepoko sa go myemyela gomme a akanya go se tsene gare gabjale.

“E re ke šomane le se,” Devon a hebahebetša ka go kgokagano ya poledišano.

Chad le Jason ba myemyela ka tsebo ya gore e loketše go ya kua tlase, gomme ba kitimela ditepising tša go ya lebatong la go bina.

Trevor a lemoga ka pejana gore Envy ga se a mmotše gore o tla fa, goreng a ipona molato? “Ke botšišitše gore o nyaka eng fa,” a boeletša, gomme gabjale lentšu la gagwe le be le sa šikinyege, ge a mmatamela. Mosepelo o mobe, o nyakile go lahlegelwa ke tlhaologanyo, ka ge madi a gagwe a ile a kitimela mo pele, seo sa mo dira gore a thatafale la mathomo mola a fihlago ka gare ga tlelapo ye.

Envy a kgoromeletša mmele wa gagwe go yena go mo goketša gore a kgone go boela morago ka potlako. “Ke tlile go go fa se sengwe,” a araba gomme a bea kganyogo ya phišo ka moka yeo a ekwago go tšwa lebatong la go bina ka mahlong a gagwe go mo lahletša.

“Ke tshepa gore e sepelelana le selo sa go swana le seo ke go beetšego sona,” Trevor a tsetla, ge a ekwa seatla sa gagwe se mo swara mo pele.

“Etla re hwetše seo,” Envy a tsitsila, ge a gatelela theisara kgahlanong le mapele a gagwe a thatafetšego gomme a e gogela morago ge a roromela le go wela fase ka dikhuru ntle le modumo. “Ijoo!” Envy a ngota molomo gomme a bea theisara ka potlako ka mokotleng wa gagwe pele a tšhabela ka lehlakoreng le lengwe. Sa mafelelo se a nyakaga go se dira ke go ikhwetša a sa eme fao le Trevor ge a boelwa ke mmatla a go emelela.

Ge Envy a sepela ka lebatong la go binela la go fifala, motho yo mongwe a mo goga ka letsogo a mo kgwahlišitše. O be a nagana gore ke buti wa gagwe; ga se a lebelela godimo ka nako yeo efela a mo latela ka tshepo. Ge a re ke lebelela godimo, lebati le lennyane la bulega gomme a kgoromeletšwa go lona.

Envy ga se a be le nako ya go retologa pele le tswalelwa gomme la notlelwa ka morago ga gagwe. Lebone la go se bontšhe botse le be le panyapanya ka godimo ga hlogo le laetša monithara wa TV gomme le lesogana leo le bego le le ka khaeitšeng. O ile a bula molomo wa gagwe go bolela, efela a mo tswalela.

“Ke nagana gore go tla ba kaone ge o ka bogela mošomo wa gago wa diatla ka polokegong ya kantoro. “Devon a myemyela, ge a mo šupetša se sengwe sa diširo.

Envy o ile a lebelela seširo a nagana gore ge a bona Trevor a itshwere mapele o tla sega… efela, seo sa mo dira gore a mo kwele bohloko. Seo se dirile gore a kwe pelo ya gagwe eke e wele ka dikgato tše mmalwa. Ge a mmona a ekwa bohloko, o ile a kwa a thaba gore monithara ga o na modumo go seo a bego a se bolela ka gore ka nnete ga a nyake go tseba gore o be a reng.

A bogela ka setu ge Chad le Jason ba bonagala go tšwa lešabeng gomme ba mo thuša tseleng ka moka ya go ya lebatong la ka godimo. A ka bolela gore ba be ba reng, efela ge Trevor a kgorometša Chad go yena ka maatla a mantši go feta ka mo a swanetšego ka morago ga metsotso ya go theisiwa, mahlo a gagwe a lebelela lebating a ikemišeditše go fofela morago pele yo mongwe wa bona a gobala.

Ge sebini se šikinya hlogo ya gagwe ka temošo ge a eme magareng ga gagwe le lebati, Envy a lebelela morago go monithara a makatšwa ke go bona Jason a swara Trevor ka go mo tiiša ka matsogo gomme Chad a bea dihakisi go yena.

A ikwa a ipefelelwa ka go itira ngwana, a thoma go leba lebating go yo botša Chad gore a tlogele Trevor. Gape, seatla sa kgwahliša letsogo la gagwe. A le lebelela a gana go lebantšha mahlo le yena, mola go le molaleng gore ke molato wa gagwe wa go thoma seo. Go ipona molato gwa oketša pefelo ya gagwe gomme gwa mpshafatša maatla a gagwe

“Ka morago ga go mpona ke theisa lesogana, o nagana gore seo ke kgopolo ye botse?” A gogela mahlo a gagwe go yena gomme a leka gore a se lahlegelwe ke mohemo ka tšhušumetšo yeo. Bjale ka ge a mmatemetše, mahlo a gagwe a be a tloga a makatša go feta ge a le ka morago ka dipara tša kheitše.

“E kaba masogana ao ke bomang, efela o ka nyaka gore ba mo ntšhetše ka ntle ga tlelapo pele o boela morago go bina.” Devon a mo lemoša gape, a bona ge lelekabje le mo tšhuma ka mahlong a gagwe. O be a bona gore o tloga a nyaka go yo phološa lesogana leo a le gobaditšego… e sego gore o na le maikemišetšo a go mo dumelela. “Leina la gago ke mang?”

“Goreng?” Envy a goga letsogo la gagwe leo a le swerego. “Gore o kgone go botša beng gore ba nkiletše go tla tlelapong?”

“Ga go bjalo,” Devon a kwa kgopolo yeo e sa mo sware gabotse. “Efela o ka nyaka go swara theisara ka morabeng wa gago bošego ka moka.” A mmogela ge a lebelela morago go monithara go bona gore motšwasehlabelo wa gagwe o tlogile.

‘Akgaa,’ A goga moya ka monagano, ge a ithekga ka lebati a ekwa go duma ga mmino ka kota yeo. A loma pounama ya ka tlase a tseba gore o fihlile magomong. A gopola lebaka le lengwe la go mo dira gore a tle mo go Mmino wa Ngwedi bošegong bjo gomme a ipotšiša ge eba ke nako ya maleba ya go tsoma mošomo. Goreng a sa diriše monyetla wo? A dumela ka monaganong. “A o tseba ge eba ba thwala fa?”

Devon o ile a se itshware ge myemyelo ye nnyane e phatlalala go selaganya dipunama tša gagwe. Ke seo a ka se nyakago go mo tsentšha ka kheitšeng lebakanyana gore a leke go ntšha mollo ka gare ga gagwe, “A o a bina?” a botšiša ka tshepo.

Mahlo a Envy a tomoga ge a gopola a mmogetše ka kheitšeng gomme dirope tša gagwe tša tlala malakabje… efela ka manyani, le marama a gagwe a laetša seo. “Aowa,” a hebahebetša, ka lentšu la makgwakgwa. “E sego go bina. Ke hlokomela para mo ditlelapong tše dingwe lefelong le gomme ke be ke tlile go tsenya kgopelo ge ke le fa.”

“Ka maswabi,” Devon a myemyela, ge a batamela pele gomme a bula terowara ya teseke. A goga foromo ya dikgopelo gomme a mo fa yona. Efela ga se a hlwa a mmotša leina la gagwe, efela ge a ka mo dira gore a tlatše foromo yeo, gona o tla ba le tshedimošo ka moka yeo a e nyakago. Gomme o be a nyaka go netefatša gore ga a šomele Lebone la Bošego.

O be a lapišitšwe ke bona ba go romela batho fa go ba hlolela. E be e le Quinn yo a fedišitšego dikamano magareng ga dikatse tša naga le mangau, ka fao dikatse tša naga di ka ba tlogela ba nnoši, ka mo go lego ka gona.

Yo mongwe kua go Lebone la Bošego o rometše motho wa mafelelo yo ba mo thwetšego, gomme gabjale ka gore o bolailwe, dikatse tša naga di nyaka dikarabo go Mmino wa Ngwedi… gape le maphodisa. Ka mahlatse, bošego botee bjo a šomilego fa, o kgopetše gore a bewe ka kheitšeng le yena.

Devon a goga setulo ka tlase ga teseke a tseba gore tsela ya ka pejana ya go mo dira gore a dule sebaka ke go mo fa se a se nyakago. “O ka e tlatša gona bjale. Mogongwe o ka ba le mošomo o mongwe mafelelong a bošego bjo.”

Envy a dula fase gomme a lebelela morago go monithara a nyenyebetše. “O nagana gore mong wa lefelo o mpone ke theisara Trevor? a loma pounama ya ka tlase ya gagwe, a ipona ka monaganong gore go be go le bjang. “Ke duma ge nkabe ke sa dira seo.”

Devon a ithekga ka setulo sa gagwe o kare o lebeletše monithara le yena. A bea diponama tša gagwe kgauswi le thinana ya tsebe ya gagwe a botšiša, “Ge mong wa lefelo a ka be a go bone gomme a go botsiša ka seo, o be o tla reng?” A goga moya ka go nanya, ge monkgo wa gagwe o mo aparetša o tšhuma madi a gagwe.

Envy a thoma go retološa hlogo ya gagwe go lebelela godimo efela a ema. Maikutlo ao a hlolago ka go ba kgauswi a phatlaletše go selaganya magetla le go ya ka lehlakorng la molala wa gagwe. “Ke be ke nyaka go rumulana.” A hema, a ekwa phišo e leba gape kua tlase ga gagwe. Lesogana le kotsi go dikwi tša gagwe. O be a sa tsebe gore a retologe gomme a mo latswe goba a kitime go itšhireletša.

Sekhutlo sa pounama ya Devon sa laetša myemyelo efela a se šikenyege mo a lego, “Ka fao, o sepela gohle o theisara masogana ka dinako tšohle ntle le lebaka?” O be a ekwa go kukega ditho ga gagwe go eya godimo gomme go dira gore borokgo bja gagwe bo thatafale ka go se iketle.

“Aowa,” Envy o be a thabišwa ke go mo ntšha tseleng gomme a tšea pene ya enke mo foletareng ye nnyane ka pele ga gagwe gomme a thoma go tlatša foromo. “Ke fela bao e ba swanelago,” a araba, a sa nyake go bolela ka seo.

Devon a emelela thwii gomme a lwantšha tumo ya go mo gogela ka ntle ga setulo gomme a mo dudiša tesekeng ya ka pele ga gagwe. Ge go le bjalo, o be a šetše a phophola moriri wa gagwe wa silika magareng ga menwana ya gagwe mo e wetšego ka morago ga setulo.

O ile a homola ge a tlatša foromo ya kgopelo gomme a e bala ka legetla la gagwe a lebeletše lentšu le lengwe le le lengwe. Envy Sexton, gomme ditlelapo tša dikatse tša naga le divamphaya ka tebogo di be di se gona lenaneong la ditlelapo tše a di šomelago. O a tseba gore ge a ka letša mogala a ka mo lokolla go bontši bja dinako tša gagwe ka go botša ditlelapo tšeo go mo ntšha šetšuleng. O be a sa ikwe go ka abelana le bona ka phaga ye nnyane.

Envy a fetša go tlatša foromo gomme a thoma go emelela efela Devon a bea seatla sa gagwe legetleng la gagwe go mo swarelela fao. A akgofa a tšea pampiri go yena gomme a leba lebating.

“Dula fao. Ke tla boa ka morago ga metsotso ye mmalwa ka karabo,” Devon a swara setswaledi efela a emanyana ge a bolela.

“Leina la gago ke mang?” Envy a botšiša, a ipotšiša ge eba ga se a swanela go fa mong pampiri yeo ka boyena. le go ka botšišwa dipotšišo.

“Devon Santos,” a araba, gomme a tšwela ka ntle ga lebati a timelela pele a ka mo emiša.

O be a tseba gore Nick o eme ka ntle ga lebati ka gore o kwa monkgo wa gagwe. A fa Nick pampiri, Devon a mo tsebiša, “Re na le mohlokomedi wa para yo mongwe.” A ema ge Nick a lebelela pampiri yeo a tseba gore gore buti wa gagwe o lebelela dilo tša go swana le tšeo a šetšego a di lekotše. Nick o kopane le sehlotswana sa divamphaya gomme vamphaya e tee e šwahletše ka gare gomme seo se sentše maikutlo a bošego a gagwe. O hloile divamphaya le motho ofe goba ofe yo e lego lešilo go ka ba le bona. Ka ge a sa bone taetšo efe goba efe ya gore mosetsana yo o amana le bona le go nkgelela go tsogelwa ke ditho ga buti wa gagwe mo mosetsana yo a go hlotšego, Nick a akanya gore Devon a rarolle ditaba tša gagwe.

Mafelelong a mo neela foromo yeo, “O mmotše gore a tlogele theisara gae.” Nick a lebela buti wa gagwe lebakanyana pele a tlaleletša ka go re, “Kat o re lesogana leo a le theiselego ke moratiwa wa gagwe gomme lesogana leo le mo gogilego ka dihakisi ke buti wa gagwe.”

“Lesogana leo la gagwe le be le na le sethunya. Ke be ke se nkgelela.” Devon a iša magetla godimo, le ge mahlo a gagwe a sesefala, “Mogongwe e be e se molekani wa go loka.”

“O swanelwa ke go ba le tlhokomelo go yena.” Nick a šikinya hlogo ya gagwe, ka ge a bona kganyogo ka mahlong a buti wa gagwe. “Ge eba o a mo nyaka, gona taolo ke ya gago ge a le fa.” Nick a tšitlanya meno ge a ekwa monkgo wa vamphaya. Ntle le lentšu, a kitimela ditepising.

Envy a lebelela gohle ka letšhogonyana gomme a bona elebeitha yeo a sa e lemogago pejana. A emiša ntšhi ya leihlo la gagwe ge a lemoga gore e diriša khipete e sego konopi ye bonolo. A bethantšha pene tesekeng a ipotšiša gore o tla ema go fihla neng. O be a sa nyaka go hwetša ge eba Chad o golegile Trevor goba e be e le go mo ntšha ka tlelapong.

O ile a lebelela go dikologa teseke go dira gore a se gopole selo lebakanyana. Ke monyakišiši wa tlhago go swana le buti wa gagwe, le ge Chad a leka go uta seo. Nnete ke gore, Chad a ka ba letseka le legolo. O boditše bohle gore yena e no ba lephodisa efela seo ga se nnete le gatee. Ke moetapele wa makgonthe wa sehlopha sa SWAT.

Mafelelong a lebelela fase go pampiri yeo a e topilego ka phošo. E be e le setlankana sa tša thekišo. Tebelelo ya gagwe ya lebelela tshedimošo ya direkwa go bona leina la mo fase. A lahla karolwana yeo ya pampiri mo tesekeng. Devon Santos… a ye heleng. Ke yo mongwe wa beng ba fa gomme o dira gore a nagane gore ke yena sebini fela.

Ka nako yeo lebati la kantoro la bulega gomme Devon a tsena. “O nyaka go thoma neng?”

*****

Nick a kitima go selaganya lebato la go binela gomme a namela ditepisi tša go ya mojako. A kgorometša lebati ka maatla go feta ka mo go nyakegago gomme a lebelela monna yo a lekago go nyaka go tshela moletakgoro. Ka ge bontši bja baletakgoro e le bafetogi, ba kgona go nkgelela divamphaya le ge go se na maswao a ka ntle.

Dikwi tša selehono tša vamphaya ya tlwaelo mo motsesetoropong di bonala di etšwa go lešaba la Goth. Mo dikgweding tše mmalwa tša go feta, gabjale, go ka lekana ba lesome ba apere disutu tša kgwebo goba diaparo tša tlelapo tša ka mehla ba ile ba leka go tsena. Ke ka lebaka leo ba tshepago monkgo go feta pogego. Molao wa mathomo… ga go vamphaya ye tla fetago ntle le tumelelo ya mong.

“O nyaka eng fa?” Nick a botšiša, a leka go kwagala ka seprofešenale ka lebaka la babogedi ba bona ba batho. Monna yo a sekamišetša hlogo ya gagwe ka thoko gomme a fa myemyelo ye mpe yeo e dirilego gore diteng tša gagwe di bofagane.

“Ke nyaka go tsena ka gare.” Raven a realo, ge ditlhaka tša mahlo a gagwe di gola, a diriša maatla a gagwe go swarelela mang goba mang yo a kgonago go wela ka tlase ga maleatlana a divamphaya.

Nick a mo lebelela ka go iša mahlo godimo le fase. Lesogana le be le na le meriri ye meso ya go balafatšiwa mo dintlheng ka bopinki yeo e lego tlase sefahlegong sa gagwe. E be e le yo moswa; go ka lekana megwaga ye masomepedi-hlano, ka letlalo le lesehla le mothaladi wa leihlo wo boima go dikologa mahlo a gagwe. Dipounama tša gagwe di tloditšwe ka setlolamelomo se seso, le manala a gagwe a pentilwe ka boso.

“Tshwarelo morena …” Nick a sa šikinyege a lebeletše mosepelo o mongwe le o mongwe wa vamphaya. Go sa kgathalege gore ke wa bogolo bjo bokaakang goba mengwaga, divamphaya di kotsi kudu gomme o se akanyetše fase.

“Raven, mpitše Raven,” monna a araba, a ipotšiša gore o ka rumula lengau go fihla kae.

“Tshwarelo Raven, go tletše.” Nick a hlaloša, ge a khuparetša menwana ya gagwe go dikologa sethumya sa gagwe sa go thunya gabedi, seo se lego ka morabeng wa gagwe wa paki ya letlalo. Se tsentšwe dipulete tša silibera tša go tlatšwa ka meetse a kgalalelo. Dikhutlo tša dipounama tša gagwe tša šupa myemyelo ya bosathane, ge a ekwa bogale bja legong bja mphaka wa boswarelelo bja lerapo tšeo di kgomagantšwego le letsogo la gagwe.

“Bjale goreng batho bao ba sa eme mothalading?” Raven a botšiša, ge mmalanyana wa gauta o fetoga ka ditlhakeng tša mahlo a lengau.

Nick a myemyela efela go kwagala eke o lomaganya meno a gagwe. “Ba na le dipeeletšo.”

Mahlo a Raven a phadima ka leboneng le lennyane metsotswana a bonala eke a kgadima kudu ka mollo wa ka gare. Nick a fologa ditepisi tše tharo tša go lebana le mmila gomme a ipea magaremg ga Raven le lešaba la batho, gomme a khunamela kgauswi le tsebe ya Raven.

“Gabjale tloga, vamphaya,” a hebahebetša gabonolo efela ka go tonya, ge a gatelela ntlha ya mpha wa legong kgahlanong le dithapa tša Raven mo go se nago yo a o bonago. “Ga o tsene ka gare.”

Nick a ema thwii gomme a phutha matsogo a gagwe ka pele ga gagwe gore go be ka pejana go mo hlaba ka mphaka. “Tshwarelo morena, ipshine ka bošego.”

Raven a myemyela gape, efela ka nako ye ka lethabo, “Joo, ke ikemišeditše seo.”

A tloga lebating gomme a thoma go sepelela tlase mmileng a loketše diatla tša gagwe ka merabeng ya ditšene tše ntsho tša gagwe le go letša molodi. Ge lengau le be le khuname go mo hebahebetša ka tsebeng, Raven o ile a bona mong wa gagwe a feta a tsena ka tlelapong, Ke kgale a sa bone Kane. Gabotse, ke la mathomo mo dibekeng tše mmalwa, le ge e le gore o be a ekwa mahlo a gagwe a go tsenelela makga a mantši.

Seo se makaditšego Raven ke gore Kane o tsene ka legolong la manaba ka boyena. Mong wa gagwe o ile a mmotša ka kanegelo ya go bolokwa a phela ke moetapele wa sehlopha sa mangau. Naa mogongwe o na le leano la gagwe?

‘Ba go rwešitše molato mong wa ka, efela ka nako ye ke tla netefatša gore madi a ka diatleng tša rena.’ Raven a hebahebetša a nnoši pele a hlakahlakana le meriti. O a tseba gore a ka se eme sebaka. O sa kwa monkgo wa motšwasehlabelo wa gagwe wa mafelelo ge monkgo o fofa le moya go ya go Mmino wa Ngwedi.

*****

Kat a lebelela ge Chad le Jason ba thuša molekani wa go hloka mahlatse go mo ntšhetša ka ntle ga tlelapo… ka dihakisi. Ba hlwela ba bolela gore go rata go tseba go bolaile katse, efela o swanetše go hwetša seo ba akantšego go se dira ka yena. Ntle le se sengwe, e no ba go dira gore a se tshwenyege ka seo bošego ka moka.

A tšwela ntle ka lebati la ka thoko, a ema meriting ge a ba latela, Ka dikwi tša gagwe tša go kgona go kwa, o be a ka no se batamele kudu go kwa seo ba se bolelago.

Chad le Jason ba thibela Trevor magareng ga koloi ya gagwe le ya maphodisa gore molekani wa go lahlwa a se boele ka tlelapong go ya go Envy. Chad a tloša dihakisi a tseba gabotse gore a ka se mo golege ntle le lebaka la maleba… ntle le ge Trevor a ka mo kgorometša.

”Ke tshepa gore ke wena o mmoditšego gore ke fa!” Trevor a ngunanguna go Jason. “O se nagane gore ga se ke lemoge gore o a mo nyaka. O be o palelwa ke go ntšha nko ya gago ditabeng tše, ga go bjalo?”

Chad o ile a beletša letsogo la gagwe ka ntle ge Jason a tšea kgato ya go ya pele ya go tšhošetša. “Jason, ke e swere go tloga fa. Goreng o sa boele morago le go bona ge eba o ka hwetša Envy? Ga ke mo nyake mo ntle go fihlela Trevor a tloga.”

“O ka se nthibele go boela morago, ke a šoma! Trevor a bolela ntle le go nagana.”

“Ee, re bone seo o be o se šomela,” Jason o be a hunne diatla ka mathoko a gagwe, efela ka tebelelo yeo e mo šupilego go tšwa go Chad, o be a tseba gore bokaone ke gore a boele ka gare pele Trevor a ka se be noši wa dihakisi bošegong bjo. a retologa, gomme a lahlela tshwayotshwayo ye nngwe ka legetla gore Trevor a mo kwe, “O tla re hwetša lebatong la go bina… re gokarelane.”

Trevor a kitimela pele efela Chad a mo kgoromeletša koloing ya gagwe. Chad ka go makala, a hwetša Trevor a tiile go feta ka mo a bogegago gomme ba katana. “Ke go lemošitše go se robale le sesi wa ka ntle le ge o ka mmotša gore ke wena mang ka nnete le lebaka la gore goreng o dula o le ditlelapong. Akgaa monna. Envy o nagana gore o no ba lesogana la go raloka ka batho. Ge o be o nyaka go mo kgahliša, gona o swanetše go mmotša nnete. Selo se tee seo a sa se kgotlelelego ke boramaaka. Kudu ge eba ba mmotša maaka.”

Kat a sesefatša tebelelo ya gagwe go Trevor. Seo se bolela go reng?

“O tseba gabotse ka mo ke tsebago gore ge nka mmotša gore ke šoma ka go iphihla, o tla ipotšiša gore ga ke mo šomiše ge ke dula ditlelapong le yena.” Trevor a rora, ge a itokiša efela a sa leke go boela morago ka tlelapong gape. Ge a ka diriša maatla a gagwe a nnete Chad o tla ba setopo gomme Trevor a ka se fapane le batho bao a ba tsomago.

Tsebo yeo e ile ya kgona go iša matswalo a gagwe fase sebakanyana go laola dikgopolo tša gagwe efela o be a tenegile. “O ntheisile!”

“Seo se be se go swanetše ka lebaka la gore o phela bophelo bja tlase, molekani wa go se tshepagale. Hei, ke seo o se hwetšago ka go se mmotše nnete. Bošego bja gago bo fedile mo ntle le ge o ka ya go tsoma dipara tše dingwe. Ntle le fao, Envy o sa na le theisara,” Chad a myemyela. “Ke go eletša gore o mo tlogele a nnoši bošego bjo ka moka… goba go kaone, go mo tlogela bophelong bja gagwe ka moka ge o sa mmotše nnete.”

Trevor a lomantšha meno efela a se bolele selo. Chad o be a ka se mmotše gore a tlogele Envy, efela go mo dira gore a iše maswafo fase ebile keletšo ya bohlale.

“Go lokile, efela seo,” a šupa tlelapo, “ga se lefelo la go bolokega leo sesi wa gago a swanetšego go ba go lona gomme o tseba seo!” A bula lebati la koloi ya gagwe ka maatla, la gapeletša gore Chad a katakate go efoga gore le mmethe. A le tswalela ka maatla ka morago ga gagwe, go mo tšere metsotswana pele a ka letša mathaere go tšwa ka mo lefelong la go phaka.

Ge Trevor a le kgojana kua tlase ga tsela mo Chad a se sa bonago le mabone a koloi ya gagwe, a swara sellathekeng sa gagwe a tsenya nomoro ya motho yo mongwe yo a mo kolotago se sengwe. A ema kgauswi le lebenkele la kgauswi gomme a phaka ka morago ga theraka ya go rwala merwalo gore a se lemogege.

Seo se be se mo hlakahlakanya go mo tlogela fao le ka tsela yeo Devon a bego a mo lebeletše. Le ge eba Devon ga se mmolai, tebelelo yeo e be e sa loka. Chad o be a nagana gore a ka mo fenya ge go etla go Envy efela ga go bjalo. A re bone gore o tla rata se ge a hwetša gore ke yena wa bokoa. O tla šomana le Jason gape ge a sa le mo go yona.

Kat o ile a tsenelela ka meriting ge Chad a retologa gomme a lebelela ka thoko tša gagwe. O ile a šunyalala, a tseba gore ga go kgonege gore a mmone… o be a se na pono ya bošego yeo bafetogi ba nago le yona. O tlošitše moriri wa gagwe ka mahlong gomme a ema lebakanyana mola a etla go yena, gomme a goga moya a retologela morago ka tlelapong.

Ka fao, Trevor ke lephodisa la go iphihla gomme sesi wa Chad ga a tsebe seo… go molaleng gore le Jason ga a tsebe. Se segolo ke gore Trevor o latela molato wo mongwe. Kat a lomantšha meno ka tsebo ya gore go swanetše go ba dipolao tšela. O swanetše go botša Warren go potlaka le go hwetša gore ke mang yo a tlogelago mohlala wa madi pele ba ba rweša molato.

*****

Envy o ile a emelela ka go nanya a ipotšiša gore goreng Devon a sa amogele gore ke yena mong gomme a ka mo thwala ka boyena. O hloile kudu ge batho ba mmotša maaka, efela ga a mo tsebe gomme ga a mo kolote selo, gomme o tla mmotša seo a bego a tlile go se bolela. Ke ka maswabi a ka se dule fase.

“Seo se diragetše ka pela,” a mo lebelela ka tetelo, ge a phutha matsogo a gagwe dikgareng.

“Ke go boletše gabotse. Ka dinako tše dingwe ba ntheeletša.” Devon a mo lebelela ka tsitsinkelo, a kwa monkgo wa gagwe o fetoga. O mmefeletše. Seo se nkga gabotse.

“Mogongwe lebaka ke gore ke wena mong,” Myemyelo ye nnyane ya Envy ya timelela.

Ke lebaka la gore goreng a gafa. Ga a rate ge a ekwa gore motho yo mongwe o mo fihlela se sengwe. O tla gopola seo. Devon o ile a khunamiša hlogo ya gagwe ka go lotšha, “ke no ba o mongwe wa beng. Nna, le bobuti ba ka ba babedi, le sesi wa ka ka moka re beng ba tlelapo ye. Re leka go botšana dilo ge re thwala batho ba baswa.”

Envy a lebelela godimo go yena gomme ka bjako a ikwa a swabile. “Tswarelo ke be ke sa re…” a tlogela ka go goga moya gomme a iša matsogo a gagwe fase.

“Go kaone ge theisara ya gago e sa le ka morabeng.” Devon a myemyela, a leka go tsošološa maikutlo.

Envy a swaba gomme a kwa nyakego ya gore a tšwe ka fao pele a itira setlaela le go feta. “Gantši ke šoma mosegare gomme gosasa ga ke šome, ge eba… a mo tsebiša ka go se iketlenyana, a lebeletše lebati gomme a le leba pele seo e eba mošomo o mokopana wa histori ya gagwe.

“Bošego bja gosasa ge,” Devon a mmulela lebati, Ge a le lebile ka dikgatonyana. “Ka iri ya bošupa.”

A mo lebelela ge a kitima gomme a mo tlogela ka gobane a tseba gore a ka mo swara ge a ka kitimela kgole. A tswalela lebati la kantoro gomme a bulela monithara go mmogela ge a eya go dikologa rimo ya lebato la go bina a leba ditepising. Mahlo a gagwe a sesefala ge o mongwe wa masogana a pejana a mo swara ka letsogo go goga šedi ya gagwe. Devon a leba lebating efela Kat a tsena ka gare pele a ka latela Envy.

“Mosetsana yola wa theisara...” Kat a thoma efela a emišwa ke tebelelo ye maatla ya go tšwa go buti wa gagwe.

”Leina la gagwe ke Envy gomme o swanetše go mo laetša mošomo gosasa bošego. Ke sa tšwa go mo thwala bjalo ka mohlokomedi wa para.” Devon a phutha matsogo a gagwe kgareng, a ithekgile ka morumo wa teseke.

“Bea marofa a gago kgole,” Kat a sekamiša hlogo ya gagwe ge Devon a lebelela ka monithareng gomme a kgaroga. Ge a latela tebelelo ya gagwe, a myemyela ge a bona Jason le Envy gare ga seširo. “Joo joo, na o na le bakganyogi ba bakae bošegong bjo.” O a tseba gore seo ga se nnete efela o nyaka Devon a araba. A hwetša karabo ya gagwe ge polasitiki ye tshesane ka morago ga setulo sa khomphutha e phatloga mo a se swerego ka go se tiišetša kudu.

Devon a lahlela Kat ka mahlo a bogale, “O nyaka eng ka kantorong ya ka?”

Kat a myemyela, Se e tlile go ba boipshino kudu. A ya kua pele gomme a šupa seširo. “Lesogana lela, leina la gagwe ke Jason Fox gomme ke bile le yena lebakanyana ke bolela le yena ka pareng pele bagwera ba gagwe ba babedi ba goroga.”

Devon a emiša ntšhi ya leihlo la gagwe go sesi wa gagwe gore a tšwe ka taba.

“Jason ke yena a mmiditšego gore a tle tlelapong. Gabotse o mo memile go tšwa le yena” A myemyela ge setulo se phatloga ka botlalo ka seatleng sa Devon. “Ga ke tsebe gore o mmoditše eng efela Jason o rile, ‘Gona goreng Trevor a bina le motho yo mongwe?’”

“Ka fao, ke lebaka la go dira gore a iponagatše.” Devon a ngunanguna, ge a lahla karolo ya polasitiki tesekeng. “Ke na le nnete ya gore o na le ntlha mogongwe fa.”

“Ee go bjalo efela go bose bjang go go bona o tlaletšwe,” Kat a akanya go tšwela pele ka kanegelo ya gagwe, le ge a be a mo lebelela gampe. Ka nnete ka letšatši le lengwe o ile go reka ditokelo tša tlhagišo ya gagwe. “Gabotsebotse, e be e le peakanyo ka mo kwelego. Buti wa gagwe o mo file theisara a tseba gore o befetšwe go ka e diriša go molekani wa gagwe wa go se tshepagale, efela nnete ke gore, Trevor o be a sa mo tshepagalele ka nnete.”

“Eng?” Devon a rora, a sa rate mo seo se lebago.

Kat o feditše go ka lekana metsotso e lesome a hlalošetša buti wa gagwe ka diphiri tše mpe tša bohle. Go mo kweša bohloko, ga se a lebale go mmotša gore Jason ke kgale a nyaka go ratana le Envy.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.